सबहीं नचावत मोदी साईं : बतंगड़ – 98 – Anjoria\nअगस्त 18, 2018 बतंगड़, सबहीं नचावत मोदी साईं\nलरिकाईं में एगो कहानी सुनले रहीं कि बहेलियन का जाल में फँसे वाला चिरईयन के दशा देख दुखी भइल एगो संत चिरईयन के रटा दिहलें कि – शिकारी आएगा, जाल बिछाएगा, लोभ से उसमें फँसना नहीं.\nचिरई दिन दिन भर एह बात के माला जपल करऽ सँ आ दाना चुगत रहऽ सँ. महात्मा निश्चिन्त हो गइलन कि अब एह चिरईयन के कवनो शिकारी अपना जाल में फँसा ना पाई. बाकिर एक दिन जब सचहूं बहेलिया आ गइल आ आपन जाल बिछा के दाना छिरिक दिहलसि त सगरी चिरई ओह दाना चुगे का फेर में जाल में फँसत चलि गइली सँ आ ओहू घरी दोहरावत रहली सँ कि – शिकारी आएगा, जाल बिछाएगा, लोभ से उसमें फँसना नहीं.\nदेश के राजनीति के हालो वइसने हो गइल बा. एक से एक मीडिया गुरु, राजनीतिक रणनीतिकार देश के विरोधियन के रटा-रटा के थाक जात बाड़ें कि मोदी-शाह का जाल में फँसे के नइखे. बाकिर विरोधी गोल जे बा से कि सब कुछ जानतो-बूझत मोदी-शाह का जाल में अझूरइला से बाज नइखे आवत. आ मोदी-शाह के बेजोड़ टाइमिंग एह लोग के अउरी बेबस कइले जात बा. सभे जानत रहल कि राजग का लगे बहुमत के कमी नइखे बाकिर तबहियों पता ना केकरा सिखवला में पड़ि के ई विरोधी गोल लोकसभा में अविश्वास प्रस्ताव ले के चलि अइलें. कांग्रेस के बुझात रहे कि मोदी के कुनबा छितरा जाई आ ऊ मोदी का खिलाफ अविश्वास प्रस्ताव पारित करा लेबे में सफल हो जइहें. एही अटकपचीसा में पड़ि के सोनियो कह दिहली कि – के कहऽता कि हमनी का लगे भोट नइखे. बाकिर जब अविश्वास प्रस्ताव पेश करे के मौका आइल त बाजी मार लिहलसि तेलुगू देशम. आ ओकर प्रस्ताव आंध्रा से एको डेग आगे ना बढ़ल. ओकरा कांग्रेसो से कम शिकायत ना रहुवे से ऊ कांग्रेस के चाल में ना अझूराइल आ अपने मुद्दा पर अड़ल रहि गइल.\nमौका के फायदा उठावत मोदी आपन सगरी बाति आराम से पूरा देश में चहुँपा दिहलें. पूरा देश जानल कि मोदी सरकार का-का कइलसि आ का-का करे वाली बिया. विरोधि राय राखे वाला मीडियो के मजबूरी रहल कि पूरा बाति पूरा के पूरा देश के सुनावे-पढ़ावे के पड़ि गइल. आ आखिर में मोदी प्रस्ताव हरवा दिहलें. पूरा दुनिया देखल कि विरोधियन में एका नइखे. सभे आपन-आपन ढपली बजावत आपन-आपन राग छेड़े में लागल बा. कवनो गोल देश ला चिन्तित नइखे. सभके आपने फिकिर लागल बा कि अगर जे कहीं अगिलो बेर मोदी के सरकार बनि गइल त ओह लोग के आपन अस्तित्व बचावल मुश्किल होखे जा रहल बा.\nसभे इहो जानत बा कि मोदी के गोल का चाहत बा. ऊ त इहे चाहत बाड़ें कि पूरा देश देखो कि एह विरोधियन के ना त देश के चिन्ता बा ना एहिजा के बड़का समूह के चिन्ता बा. सभे अपना मुस्लिम वोट बैंक के बचावे में लागल बा आ देर सबेर हिन्दुवनो के समुझ में आवे लागल बा कि अगर उहो मुसलमानन का तरह अपना में एका ना बढ़इहें त एहिजो ओह लोग के उहे हाल होखे वाला बा जवन पाकिस्तान भा बांग्ला देश में रहि गइल हिन्दुवन का साथे भइल. या त उनुका आपन मजहब बदले के पड़ल ना त आपन जान आ बेटी-बहिनन के इज्जति गँवावे के पड़ल. कश्मीर से लाखों हिन्दू निकाल भगावल गइलें तब केहू के ममता ना आइल. बाकिर जब आजु सभका सोझा आ गइल कि असम में चालीस लाख लोग अइसन बाड़ें जे आपन भारतीय होखे के सबूत नइखन दे पावत त ई लोग ओहनी के तरफदारी में लुग्गा उठा लीहल. एहमें से अधिका संख्या घुसपैठियन के बा जे कांग्रेसी संरक्षण में घुसत अइलें आ स्थानीय लोग के हटावत भगावत गइलें.\nपश्चिम बंगाल में पहिलहीं से पैंतीस लाख बेघर लोग मौजूद बा आ माँ-माटी-मानुष के बाति करे वालन का मन में ओहनी ला कवनो ममता भा व्यवस्था नइखे. बाकिर असम के चालीस लाख घुसपैठियन के नेवता देबे में पीछे नइखे रहल ई लोग. बँवारा राज का दौरान जे चिचिया-चिचिया के एहनी के भगावे के बाति करत रहली से आजु ओहनी के आपन मेहमान बनावे ले बेचैन बाड़ी. अपना खाए के ठेकान नइखे बाकिर भण्डारा चलावे के बाति करत बाड़ी.\nआ एहू में देश के विरोधी गोल मोदी साईं के बजावल धुन पर नाचल शुरु कर दिहले बा. मोदी-शाह इहे त चाहत रहलें कि वोट बैंक के डर देखा के आपन वोट बैंक मजबूत कर लेसु. आ उहे हो गइल. बीस फीसदी के काट तइयार करे के मोदी-शाह के चाल कामयाब हो गइल. एहिसे हम कहत बानी कि – सबहीं नचावत मोदी साईं.


खबर भोजपुरी में (सोमार, 15 दिसंबर 2014) – टटका खबर\nखबर भोजपुरी में (सोमार, 15 दिसंबर 2014)\n(अतवार, 14 दिसंबर के खबर)\nपश्चिम बंगाल के कचरापाड़ा में वायु सेना चयन बोर्ड के उद्घाटन का मौका पर वायु सेना प्रमुख एयर चीफ मार्शल अरूप राहा का संगे बड़का अधिकारी (13 दिसंबर, 2014)\nझारखंड आ जम्‍मू कश्‍मीर में विधानसभा चुनाव के चउथका दौर शांति से निबट गइल. झारखंड वि‍धानसभा के 15 सीट पर भइल एह दौर में 61 फीसदी से अधिका वोट पड़ल. पिछला तीन दौर के हिसाब से एह दौर में कम वोट पड़ल बा. चउथका दौर में जम्‍मू कश्‍मीर के 18 सीट ला भइल मतदान में 49 फीसदी लोग वोट डाले आइल. इहो वोटिंग पिछला दौर से कम रहल. एकर दोस अलगाववादियन के कम मौसम के अधिका दिहल जाई. एह राज्यन में अगिला आ आखिरी दौर के मतदान 20 तारीख के करावल जाई आ 23 दिसंबर के वोट गिनाई.\nदेश के लोग से अपना मन के बात बतियावत प्रधानमंत्री मोदी देश के नवहियन में नशा के बढ़त लत पर चिंता जतावत कहलन कि नशा के लत मानसिक, सामाजिक आ चिकित्‍सा से जुड़ल समस्या बा बाकिर एकर असर देश आ समाज के सुरक्षो से बा. काहें कि कई बेर नशा के धंधा से मिलल कमाई के इस्तेमाल आतंकी गतिविधियन ला होखेला. कहलन कि एह समस्या से निबटे ला आदमी, परिवार, समाज आ सरकार सबही के मिल के काम करे के पड़ी. एह मन के बात का दौरान पीएम मोदी देश के लोग के क्रिसमस आ नया साल के बधाईयो दिहलन.\nबेंगलूरू पुलिस के उपायुक्‍त-अपराध अभ‍िषेक गोयल के इस्लामिक स्टेट के ट्विटर हैंडल चलावे वाला मेहदी मसरूर के गिरफतारी करे खातिर धमकी वाला टिवट कइल गइल बा, पुलिस ओहू हैंडल के जाँच शुरु क दिहले बिया. एह बीच अदालत मेहदी मसरूर के पाँच दिन के पुलिस हिरासत में दे दिहले बावे.\nभुवनेश्‍वर में चैंपियंस ट्रॉफी हॉकी टूर्नामेंट के फाइनल में जर्मनी पाकिस्‍तान के 2-0 गोल से हरा दिहलसि आ खिताब जीत लिहलसि. दोसरा तरफ कांस्य पदक खातिर भइल मैच में भारत 1-2 गोल से ऑस्‍ट्रेलिया से हार गइल आ कांस्यो पदक ना जीत पवलस.\nजापान में भइल चुनाव का बाद के सर्वे में बतावल जात बा कि प्रधानमंत्री शिंजो आबे के लिबरल डेमोक्रेटिक पार्टी के भारी बहुमत मिलत लउकत बा. हो सकेला कि उनका दू तिहाइ बहुमत मिल जाव.\nकरिया कमाई वाला धन के पता लगावे ला बनावल विशेष जांच दल चाहत बा कि कर चोरी के गंभीर अपराध मानल जाए के चाहीं. एकरा बाद दोसरा देशन से जानकारी लेबे में सहूलियत हो जाई आ कर चोरी के अपराधो कम होखी.\nकेन्द्रीय मानव संसाधन विकास राज्य मंत्री रमा शंकर कठेरिया कहले बाड़न कि मिर्जापुर में काशी हिन्दू विश्वविद्यालय के राजीव गांधी साउथ कैम्पस के डीम्ड विश्वविद्यालय बनावे के कोशिश कइल जाई.\nबक्सर पुलिस अतवार का दिने सघन अभियान चला के छह गो अपराधियन के गिरफ्तार क लिहलसि. एकनी के अनेके मामिला में पुलिस खोजत रहुवे.\nकैमुर जिला के भभुआ-मोहनिया रोड पर दू गो गाड़ियन के टक्कर में दू लोग के मौत हो गइल आ दू जने घवाहिल हो गइले.


पान भण्डार एगो लघु संसद होला : मनोज तिवारी – Anjoria\nपान भण्डार एगो लघु संसद होला : मनोज तिवारी\nJun 30, 2010 भोजपुरी फिल्म, मनोज तिवारी\nपान के दूकान के लघु संसद कहल जाला जहाँ हर मुद्दा पर चरचा होखेला. मोहल्ला के टपोरी से ले के रईसजादन के हकीकतो एही पान भण्डार पर बयान होले. पान के दूकान के अइसने कई गो सच्चाई भोजपुरी फिल्म यादव पान भण्डार में देखावल जाई. एह फिल्म में भोजपुरी सिनेमा के मेगा स्टार मनोज तिवारी पहिला बेर एगो पनवाड़ी के किरदार कर रहल बाड़े.\nयादव पान भण्डार के निर्माण भोजपुरी सिनेमा के मधुर भंडारकर कहल जाये वाला प्रस्तुतकर्ता जितेश दूबे कइले बाड़न. फिल्म के नायिका बाड़ी भोजपुरी सिनेमा के काजोल गुंजन पंत. निर्देशक हउवें अजय कुमार.\nएह फिल्म से मनोज तिवारी बहुते उत्साहित बाड़न. कहेले कि पान के दूकान पर जमे वाला लघू संसद में उहो बइठल बाड़े. ऊ एकरा के एगो जुनून के संज्ञा दिहले आ कहले कि जब मालूम भइल कि जितेश दूबे उनका के ले के यादव पान भण्डार बनावल चाहत बाड़न त मनोज तिवारी एकदमे चउँक गइले. कहले कि पान का दूकान पर माफिया से ले के राहगीर तक सभे आवेला आ अपना जिनिगी के मुसीबत झेलत पनवाड़ी ओह लोग के पान खिया के खुश होला. पहिला बेर कवनो पनवाड़ी का जिनगी पर सिनेमा बन रहल बा.\nयादव पान भण्डार के शूटिंग वास्तविक लोकेशन से ले के मुंबई तक चल रहल बा. फिल्म में एक से बढ़ के एक गाना बा, एक्शन बा, रोमांसो बा. एगो गाना पान का खासियतो पर बाटे. फिल्म में मनोज तिवारी, गुंजन पंत, संजय पांडे, बृजेश त्रिपाठी आ विकास सिंह खास भूमिका में बाड़न जा.\n(स्रोत : शशिकान्त सिंह )\nBetel shops are like mini parliament : Manoj Tiwari\nअजब देवरा के गजब भौजाई रिलीज खातिर तइयार


Dhanush Aishwaryaa rajinikanth divorce these celebs Also separated Bhojpuri - Bhojpuri: साउथ स्टार धनुष आ ऐश्वर्या रजनीकांत के तलाक जइसन फिल्मी रिश्ता टूटे के अउर कई गो दर्दनाक कहानी बा – News18 हिंदी\nBhojpuri: साउथ स्टार धनुष आ ऐश्वर्या रजनीकांत के तलाक जइसन फिल्मी रिश्ता टूटे के अउर कई गो दर्दनाक कहानी बा\nफिल्मी दुनिया में कुछ भी स्थायी नइखे, जइसे उ दुनिया कागज के बगइचा बा, ओसहीं उहाँ रहे वाला लोग भी कागज के फूल बा. जे में सुगंध से लेके सुंदरता तक सब नकली बा. जब कई कई साल पुरान रिश्ता के टूटल आदमी देखेला त दिल मसोस के रहि जाला. मन में टीस उठेला कि अइसन कइसे हो सकत बा.\nई दुनू लोग त साथे बड़ा निम्मन से लउकत रहल ह लोग. एक दिन पहिले धनुष अउरी रजनीकान्त के बेटी ऐश्वर्या रजनीकान्त आपन 18 साल पुरान शादी के रिश्ता खतम करे के ऐलान कइल ह लोग आ ओकरा बादे से सभ प्रशंसक वर्ग में अउरी मीडिया में एही बात के चर्चा हो रहल बा.\nफिल्मी दुनिया में अइसन पुरान पुरान रिश्ता टूटल कवनो नया बात नइखे. ई अक्सर होत रहेला. हालांकि एकर प्रतिशत हॉलीवुड में बहुत ज्यादा बा. उहाँ कब कवनो नामी चेहरा केहू के साथ गलबाहियाँ कर रहल बा, जिए मरे के बात कर रहल बा अउरी कब केहू अउरी के हाथ में हाथ डाल के घूमे लागेला, बुझइबे ना करेला. कम से कम भारत के सांस्कृतिक विरासत अउरी सामाजिक बनावट के लोग थोड़ा खेयाल भा लिहाज करेला, एही से जल्दी रिश्ता तूरे में हिचकिचाला. बाकिर जे तरे रिश्ता टूटे के आवृति बढ़ रहल बा, बुझाता भारत के भी इलीट भा अभिजात्य वर्ग कहाये वाला फिल्म इंडस्ट्री के लोग के हॉलीवुड से ढेरे प्रेरणा मिल गइल बा.\nफिल्मी सुग्गा आज धनुष आ ऐश्वर्या रजनीकान्त के टूटल एतना पुरान रिश्ता के जइसन कुछ और फिल्मी रिश्ता के कहानी सुनावे जाता जवन कई साल सफलता से चलला के बाद टूट गइल.\nहालांकि, अइसन बहुत साल पहिले से होत आ रहल बा. फिल्म के शुरुआती दौर में भी अइसन रिश्तन में टूट आ चुकल बा. धनुष साउथ के सुपरस्टार हवें. उ आपन करियर के शुरुआती दिन में रजनीकान्त के लइकी पर दिल हार गइलें आ उनका से बियाह कर लिहलें. दुनू जाना के लव स्टोरी भी बड़ा चर्चा के विषय रहे अउरी उ दुनू जाना के बीच के मधुर संबंध के अक्सर मीडिया अउरी लाइफस्टाइल पोर्टल उदाहरण के जइसन पेश करत आइल बा. एही के चलते जब दुनू जाना के बीच तलाक के खबर आइल बा त सभे शॉक में बा. धनुष के इंडस्ट्री में उनका अभिनय कला खातिर प्रतिष्ठा त बटले बा, उनके मेगास्टार रजनीकान्त के दामाद होखला के भी बड़ा इज्जत रहल बा. सभे एह कारण से भी उनके बड़ा मान देहले बा. ई बात बिल्कुल नकारे वाला नइखे कि धनुष के एगो बड़ प्रशंसक वर्ग उनके रजनीकान्त परिवार से जुड़ला के चलते भी चाहेला. जवन एह निर्णय के बाद उनका से जरूर नाखुश होई. अब एह ऐलान के धनुष के करियर पर कवनो विपरीत असर पड़ी कि ना पड़ी, ई भविष्य में पता चली.\nअइसन ही एगो बिछुड़ाव साउथ के महान अउरी सहृदय अभिनेत्री सावित्री गणेशन के साथे भी भइल रहे. सावित्री के उतार चढ़ाव से भरल जिनगी पर एगो फिल्म भी बनल ‘महानती’(2019). एह फिल्म के तीन गो राष्ट्रीय पुरस्कार भी मिलल. सावित्री तेलुगु आ तमिल के बहुत चर्चित अभिनेत्री रहली आ उनके नया पीढ़ी में भी बड़ा इज्जत रहल बा. उनके इंडस्ट्री में सबसे पहिले स्पॉट कइले रहलें साउथ के हीरो जेमिनी गणेशन. जेमिनी के चलते उनके फिल्मन में ब्रेक मिलल आ ओकरा बाद दुनू जाना अपना करियर के शुरुआती फिल्म साथ में कइल लोग. सावित्री के आँख आ हाव भाव के लोग एतना दीवाना रहे कि उ देखते देखते अपना टाइम के सुपरस्टार हीरोइन लोग के पीछे छोड़ के खुद सबसे बड़ अभिनेत्री बन गइली. उनके जेमिनी से प्यार हो गइल जबकि उ पहिले से शादीशुदा रहलें अउरी दू गो बेटी के बाप. दुनू जाना के बीच प्यार बढ़ल त बियाह कर लिहल लोग आ साथे रहे लागल लोग. बाद में सावित्री के दू गो संतान भी भइलें. सब कुछ बढ़िया चलत रहे तले एगो अइसन समय आइल जब जेमिनी गणेशन सावित्री के सफलता से असुरक्षित महसूस करे लगलें. उनके पहिले भी शादी में अफेयर रह चुकल रहे. सावित्री के साथ भी शादी के बादो अफेयर रुकल ना. ई एक बार सावित्री के पता चलल आ दुनू जाना के रिश्ता टूट गइल. ई रिश्ता 16 साल बाद टूटल रहे. एकरा बाद सावित्री बहुत बुरा तरे टूटली अउरी फेर कबो उभर ना पवली. उ शराब के लती हो गइली आ फेर सब धन दौलत बर्बाद हो गइल. 45 के उमिर में सवित्री गणेशन एह क्रूर दुनिया के छोड़ देहली.\nअइसने एगो लमहर रिश्ता टूटल रितिक रोशन अउरी सूजैन के. दुनू जाना बचपन से एक दुसरा के जानत रहे लोग बाकिर जवान भइला पर एक दुसरा खातिर प्यार जवान भइल. फेर दुनू जाना 2000 में बियाह कर लिहल लोग. रितिक तबे फिल्मन में डैब्यू कइले रहलें. दुनू जाना के देहि से दूगो बेटा भी भइलsसन. बाकिर ई प्यार के रिश्ता 2013 में अपना अंजाम पर आ गइल अउरी दुनू जाना अलग होखे के घोषणा कइल लोग. 14 साल के रिश्ता खतम हो गइल. कारण पता चलल कि रितिक काइट्स के हीरोइन बारबरा मोरी के नजदीक हो गइल रहलें. एने सुजैन अर्जुन रामपाल के करीब होत रहली. खैर दुनू जाना अभियो एक दूसरा से संपर्क में बा लोग पूर्व पति पत्नी के रूप में. बाकिर शादी जइसन खूबसूरत रिश्ता खतम हो गइल.\nTags: Bhojpuri News, Dhanush, Dhanush Movie, South Indian Beauty\nFIRST PUBLISHED : January 19, 2022, 17:29 IST


बंगाल में कानून व्यवस्था बहाल कइल पहिल प्राथमिकता नइखे – टटका खबर\nबंगाल में कानून व्यवस्था बहाल कइल पहिल प्राथमिकता नइखे\nMay 5, 2021 ममता बनर्जी\nपश्चिम बंगाल के नन्दीग्राम विधानसभा सीट से चुनाव हार चुकल ममता बनर्जी आजु तिसरा बेर मुख्यमंत्री के पद सम्हार लिहली. पद सम्हरला का बाद ऊ साफ कह दिहली कि राज्य में हो रहल हिंसा रोकल ओतना जरुरी नइखे जतना कोरोना पर काबू पावल. एहसे उनुकर पहिल प्राथमिकता रही कोरोना पर काबू पावल.\nअब कहे वाला त कहबे करीहें कि हिंसा में मारल जात लोग चूंकि उनुका विरोधी गोल के हवे बाकिर कोरोना उनुको गोल के लोग के हो सकेला. अगर कवनो व्यवस्था रहीत कि उनुका गोल के लोग के कोरोना छूत ना छुइत त शायद उनुका ला कोरोनो प्राथमिकता ना रहीत.\nअगर राजनीतिक शुचिता के मापदण्ड से देखल जाव त ममता के अपने मुख्यमंत्री ना बन के कवनो दोसरा विधायक के मुख्यमंत्री बनवावल चाहत रहुवे. ठीक बा कि संविधआन में अइसन कवनो बाध्यता नइखे कि जीतले विधायक मुख्यमंत्री बनी. बनला का छह महीना का भीतर ऊ विधायक भा विधानपार्षद बन के ओह पद पर बनल रहि सकेला. बाकिर टटका टटका चुनाव हारे वाला निवर्तमान मुख्यमंत्री ला नैतिकता के तकाजो के कुछ महत्व रहे के चाहीं.\nजानत बानी कि हमरा टरटरइला से कवनो अंतर नइखे पड़े वाला. ओतने नैतिकता रहीत त आजु बंगाल में विरोधी खेमा के लोग के हत्या, लूटमार, बलात्कारो ना होखीत. एहिसे देश के महान महान पत्रकारन का तरह हमरो एह मामिला पर चुप्पी साध लेबे के जरुरत बा. जब ओहिजा होखत हिंसा से नरेन्द्र मोदी. अमित शाह, आ भाजपा के सांसद विधायकन पर कवनो असर नइखे लउकत त आम आदमी के कवन बिसात.\nबधाई होखो ममता जी, हो सको त बंगाल के विपक्ष विहीने बना दीं. बँवारा आ कांग्रेसी गोलन के त उधियाइए दिहले बानी.


There is alwaysaproblem with the work done in haste read malikayin ke paati Bhojpuri में पढ़ें मलिकाइन के पाती: काहें हड़बड़ के काम गड़बड़ होला, जानीं... – News18 Hindi\nBhojpuri में पढ़ें मलिकाइन के पाती: बिहार में शराबबंदी के बादो दारू से मरत बा लोग, गलती केकर?\nहड़बड़ी में कवनो काम के फल नीमन ना मिलेला. नीतीशो कुमार हड़बड़ी में दारूबंदी क दिहले. एकरा बादो दारू बंद ना भइल. बिहार में महुराइल दारू पी के मरे वाला कई गो कांड हो गइली सन. नीतीशजी दारूबंदी के लेके जेतने तनेन हो तारे, ओतने उनका पर टूटे के खतरा बढ़ल जाता.\nLast Updated : July 27, 2021, 11:04 IST\nपांव लागीं मलिकार. विसवास बा, रउरा नीके होखब. हमनियो के काली माई के किरपा से नीके-निरोग बानी सन. ए मलिकार, रउरा जरी त बिहार में दारू पीयला से 16 आदमी के मुअला के खबर पहुंचिये गइल होई. रउरा त जनबे करीले मलिकार कि हमरा त कवनो खबर पांड़े बाबा से ही मिल पावेला. चार-पांच दिन पहिले उहां के बतावत रहुवीं कि फेर बिहार में दारू पीयला से 16 आदमी मर गइले. चार-पांच आदमी आन्हर हो गइल बाड़े.\nजान तानी मलिकार, कहे खातिर बिहार में दारूबंदी भइल बा, बाकिर बेचात-बिकात सगरो बा. हमरा त बुझाता मलिकार कि नीतीश जी के इरादा त नीमन रहे, बाकिर हड़बड़ी क दिहले. एह हड़बड़ी में कानून बना के अउरी तनेन हो गइले. ढेर तनेन भइलो ठीक ना होला. टूट जाये के खतरा हरदम बनल रहेला. आन्हीं-तूफान में बड़ बड़ गाछ उखड़ जाला, बाकिर झाड़ी-लत्तर कबो उखड़ल कहीं देखले-सुनले बानी मलिकार. रउरा त जानते होखब कि हवा के संगे लत्तर-झाड़ लचकत-झुकत रहेला. गाछ-बिरिछ तनेन खड़ा रहेला. एही से ऊ उखड़ जाला. एही से कहल गइल बा कि ढेर तनेनो भइल ठीक ना होखे.\nअबकी बेतिया में दारू पीयला से लोग मुअल बा. पांड़े बाबा ओह दिन फजीरे दुआर पर जुटल लोग के सुनावत रहुवीं. ओही दिन हमरा मालूम भइल कि उहां का माथा में त मोटरी भर दारू पुरान भरल बा. दारू पियला से कहवां-कहवां बिहार में पांच साल में लोग मुअल बा, उहां के सगरी मुंहजबानी इयाद बा. नवादा, गोपालगंज, बेतिया धयिले उहां के कई गो जिला गिना गउवीं. थोक से मुअल लोग के संख्या सैकड़ा में बतावत रहुवीं. कहत रहुवीं कि दारू पीये भा बेचे वाला कई हजार लोग जेल गइल. अबहियो कहीं-कहीं लोग के धरइला-पकड़इला के खबर रोजे सुनात रहेला.\nपांड़े बाबा कवनो खबरिया एतना बढ़िया से समझाई ले मलिकार कि माथा में तहे तह बइठत जाला. उहां का कहत रहुवीं कि नीतीश कुमार दारूबंदी वाला काम त ठीक कइले, बाकिर हड़बड़ी क दिहले. कानून बनला भर से कुछऊ नइखे होखे वाला. खूनखराबा रोके खातिर भी त कानून बनले बा, बाकिर कहां केहू रोक पावत बा. इहे हाल बिहार में दारूबंदी कानून के भी हो गइल बा. ना दारू पीये वाला मानत बाड़े आ ना बेचे वाला. उहां के बतावत रहुवीं कि पहिले पांच कोस में दारू के तीन गो लाइसेंसी दोकान रहल हा. दारूबंदी के बाद अब एकगांव में तीन-चार गो दोकान खुल गइल बाड़ी सन. फोल क दिहला पर बेचे वाला घरे पहुंचा जा तारे सन. पांच के दस भले लागत बा, बाकिर लोग पीयल नइखे छोड़त.\nहमार नानी कहस मलिकार, जवन लखुत धरा जाला, ऊ जल्दी ना छूटे. दारू, ताड़ी, बीड़ी, सिगरेट भा कवनो किसिम के नशा धरा गइला पर बिरले केहू से छूटेला. केतने नशेड़ी धन-संपत त एह नशाखोरी में गंवइबे करीले, देह-जान तगंवा देले. रउरा त जानते होखब, कन्हौली वाला फूफा अपना जिनिगी में सगरी खेत-बारी बेच के पी गइले. अबही साठो के उमिर ना भइल होई, एह दुनिया से चलियो गइले. केतना तकलीफ फुआ के उठावे के परल हा, ऊ अगरी-कगरी आ हीत-नेवतरही सभे जानत बा. ई कहीं कि बाद में लड़िकवा बड़ भइले हां सनत कमा-धमा के घर के हाल ठीक कइले हां सन.\nपांड़े बाबा बतावत रहुवीं कि बेतिया जिला के लउरिया में माहुर मिलल दारू पियला से एके गांव में 16 लोग दू दिन में मर गइल. पुलिस जांच में जुटल बिया. सब लोग लौरिया थाना के देउरवा गांव के ह. एकरा पहिले नवादा:जिला 17 लोग दारू पियला से मरल रहे. ओहू जा चार आदमी के आंख के रोशनी चल गइल रहे. साल 2016 में 15-16 अगस्त के गोपालगंज के खजूरबानी में शराब पियला से 21 आदमी मरल रहले. ए मामला में 13 आदमी के सजा भइल बा.9आदमी के त फांसी के सजा सुनावल गइल बा. 2017 में रोहतास जिला के काराकाट बलौक के कछवा थाना क्षेत्र के दनवार गांव में शराब पियला से चार जन के जान गइल रहे.\nपांड़े बाबा दारूबंदी के नीमन उपाय बतावत रहुवीं. उहां के कहनाम बा कि नीतीश जी दारू केदोकान घटा दिहले रहिते आ दाम दूना-तिगुना क दिहले रहिते त सरकारी खजाना में सरकार के आमदनी बढ़ जाइत. पियक्कड़ लोग त अबो बलेक में कीन के चोरा के पीयत बा. बलेक में बिकइला पर पइसा बलेकिया केजेब में जाता आ जहां से दारू बिहार में आवत बा, उहां चल जाता. सरकार कहेले कि दारूबंदी से सरकार के पांच हजार करोड़ के नुकसान भइल बा. बाकिर पांड़े बाबा के कहला के मोताबिक ई बीस हजार करोड़ से ऊपर के नुकसान बा. दारू बनावे वाला कारखाना बंद हो गइली सन. ओइमे काम करे वाला हजारन लोग बेकार हो गइल. ई जोड़ लिहल जाव त नुकासान बीस हजार करोड़सेबीसी के बा. एकर भरपाई करे खातिर सरकारआदमीपर कई तरह के टैक्स लगा दिहलस. सरकार के आमदनी घटल, लोग के नौकरी गइल, कई गो टेक्स बढ़ गइल आ एकरा बादो दारू बिकाते बा.\nहड़बड़ी में कवनो काम के फल नीमन ना मिलेला. नीतीशो कुमार हड़बड़ी में दारूबंदी क दिहले. एकरा बादो दारू बंद ना भइल. बिहार में महुराइल दारू पी के मरे वाला कई गो कांड हो गइली सन. नीतीशजी दारूबंदी के लेके जेतने तनेन हो तारे, ओतने उनका पर टूटे के खतरा बढ़ल जाता. दरकार त ई रहे कि दारूबंदी खातिर लोग के समझावल जाइत. घर-घर के औरतन के दारू रोके खातिर तैनात कइल जाइत. दाम एतना बढ़ा दिहल जाइत कि रोज पीये वाला, महीना में एक बेर खातिर सोचे पर मजबूर हो जाइत.\nछोड़ीं ई बतकही, हमहूं का लेके बइठ जाई ले मलिकार. अपना घर आ गांव-जवार के बतकही का जगहा बेमतलब के बात लिखे लागी ले. मकई-धान के बोअनी-रोपनी संपर गइल मलिकार. अबहीं ले त बरखा साथ दिहले बा, अगे देखीं का होला. करोनवा ओरा गइल का मलिकार. तिसरका लहर आवे के बड़ा हल्ला रहल हा, बाकिर एह घरी करोना से नोकसान के खबर नइखे सुनात. फगुआ के बाद से अबहीं ले एतना मन डेराइल मलिकार कि कहीं आइल-गइल भा निकलल-पइसल मुशकिल क दिहलस. ओराये के खबर मिलित त हम आपन पूजा पाठ क अइतीं. आपन खेयाल राखेब. बाकी अगिला पाती में.\n(ओमप्रकाश अश्क वरिष्ठ पत्रकार हैं. यह उनके निजी विचार हैं.)


Bhojpuri Spl: अगर ई किसान आंदोलन बिहार में भइल रहित तs का होइत ? What would have happened if this farmer movement had happened in Bihar know in bhojpuri – News18 हिंदी\nBhojpuri Spl: हिंसा या शांति? जानीं अगर ई किसान आंदोलन बिहार में भइल रहित तs का होइत\nबिहार कए गो ऐतिहासिक आंदोलन के गढ़ रहल बा, लेकिन कवनो में हिंसा ना भइल. अगर बिहार में किसान आंदोलन भइल रहित तs का एतना हूल गड़ापा भइल रहित?\nLast Updated : January 27, 2021, 19:09 IST\nगोइंठा के आड़ा बोझाइल रहे. आग सुनगे के अभी शुरउए भइल रहे. लिट्टी गढ़ा के तैइयार रहे. आज रामखेलावन चा के दलान पs लिट्टी- पाटी रहे. भुनेसर चा हमरा से कहले, जा खेत में से भंटा-टमाटर तूरले आवs. ओहिजे दू चटाई में लहसुन, धनिया अउर मिरचाई लगइले बानी. उहो ले ले अइहs. तले गनौरी चा गमछी में आलू बन्हले पहुंच गइले. पछेया ललकरले रहे. सर्दी के मारे बुझाए कि हाथ-गोड़ सुन्न हो जाई. एह ठंडी में आग तपला के मजा रसगुल्ला खइला से कम ना रहे. आग के लपट अउर धुआं कम भइल तs भुनेसर चा खुरपी से आड़ा के पसाल देले. आग पs लिट्टी रखाए लागल.\nगनौरी चा लिट्टी के उलट-पलट के पकावे लगले. दोसरा आड़ा पर आलू-भंटा- टमाटर पाकत रहे. ओही घरी फुलहा डूभा में घीव ले ले परमेसर चा आ गइले. घीव फरके राख उहो आड़ा भिरी बइठ गइले. परमेसर चा लमहर किसान रहन. उ कहले, आज देखलs लोग नू कि दिल्ली में किसान आंदोलन के नांव पs का भइल ? आपन मांग खातिर धरना प्रदर्शन तs ठीक बा लेकिन लाल किला पs चढ़ाई कइला के का जरूरत रहे ? रामखेलावन चा कहले, किसान कभियो हिंसा ना कर सकेले, अगहन-पूस में भला किसान के आंदोलन करे के टाइम बा ? पता ना खेती-बारी छोड़ के कइसे अतना लोग दिल्ली में डेरा जमइले बाड़े.\nअगर बिहार में आंदोलन भइल रहित का होइत ?\nलिट्टी दूनो देने सींझ गइल तs परमेसर चा ललहुन गोइंठा में लिट्टी के तोप देले. पांचे मिनट में सभ लिट्टी केवाल के माटी जइसन फाट गइल. गनौरी चा गमछी में लिट्टी बोटर के झारे लगले. हमरा के चोखा बनावे के काम देले रहे लोग. आलू छिलत-छिलत हम रामखेलावन चा से पूछनी, अगर बिहार में किसान आंदोलन भइल रहित तs का एतना हूल गड़ापा भइल रहित ? हमार सवाल पs रामखेलावन चा कुछ सोचे लगले. उनका के चुप देख के भुनेसर चा, परमेसर चा, गनौरी चा कहले, हं ! हं ! बोलs, लइका वाजिबे सावल पूछले बा. रामखेलावन चा कहले, बिहार के किसान तs भारत के तकदीर बदल देले. ई बिहार के किसाने के महिमा बा कि गांधी जी महात्मा गांधी कहाये लगले. बिहार के किसान खातिर गांझीजी के शुरु कइल सत्याग्रह आंदोलन पूरे देश के आजादी के लड़ाई के हथियार बन गइल.\nबिहार के किसान आंदोलन के इतिहास में बहुत ऊंचा असथान हासिल बा. महान किसान नेता स्वामी सहजानंद सरस्वती तs रहे वला रहन गाजीपुर के लेकिन उनकर किसान आंदोलन के जमीन बनल रहे बिहार. बिहारे देश में पहिला राज्य रहे जहां जमींदारी प्रथा के उन्मूलन कइल गइल रहे. बिहार के किसान आंदोलन से ही देश में भूमि सुधार के रास्ता तैइयार भइल रहे. अगर आज के दौर में ई किसान आंदोलन अगर बिहार में भइल रहित तs अइसन उपद्रव ना होइत. जेपी आंदोलन के समय भी बिहार देखवले रहे कि शांतिपूर्ण आंदोलन से बदलाव कइसे कइल जाला.\nबिहार के नामी किसान आंदोलन\nघीव में डूबल लिट्टी . आलू-भंटा के चोखा. आड़ा के मधीम आंच. खाए में माजा आ गइल. खात-खात रामखेलावन चा कहले, चम्पारण के किसान राज कुमार शुक्ला जी ही गांधी जी के बिहार बोलवले रहन. ओह घरी अंग्रेज तीनकठिया प्रथा लागू कइले रहन सs . सभ किसान के अपना एक बिगहा खेत में से तीन काट्ठा में नील के खेती कइल जरूरी रहे. जे बात ना माने ओकरा के अंग्रेज बहुत सतावत रहन सs. 1917 में चम्पारण अइला के बाद गांधी जी किसान के हक में सत्याग्रह आंदोलन शुरू कइले. एकरा बाद उनका के महात्मा गांधी कहे जाए लागल. स्वामी सहजानंद सरस्वती आज से 92 साल पहिले किसान सभा के स्थापना कइले रहन. सहजानंद सरस्वती प्रांतीय किसानसभा के अध्यक्ष रहन तs श्रीकृष्ण सिंह ओकर महामंत्री रहन. दूनो जना मिल के जमींदारी के जुलुम के खिलाफ आंदोलन चलवलस लोग. आजादी के बाद जब श्रीकृष्ण सिंह बिहार के मुख्यमंत्री बनले तब 1950 में ऊ राज्य में जमींदारी उन्मूलन कानून लागू कइले. ई बिहार के किसान आंदोलन के बहुत बड़ सफलता रहे. बिहार देश में पहिला राज्य रहे जहां जमींदारी खतम करे वला कानून लागू कइल गइल रहे.\nदिल्ली के किसान आंदोलन\nरामखेलावन चा के बात सुन के परमेसर चा कहले, समय केतना बदल गइल बा. किसान के गति-मति भी बदल गइल बा. किसान आंदोलन के नांव पs दिल्ली में जवन तोड़फोड़ अउर हिंसा भइल ओकरा के कवनो तरीका से जाइज ना कहल जा सकेला. किसान आंदोलन के अगुआ रहल योगेन्दर जादव के माफी मांगे के पड़ल. 26 जनवरी के दिन टैक्टर परेड में जवन हिंसा भइल ओकरा खातिर ऊ मांफी मंगले बाड़े. अगर कृषि कानून किसान के खिलाफ बा तs ओकरा के सुप्रीम कोर्ट में चुनौती देल जा सकेला. अगर कोर्ट के नजर में ई कृषि कानून, किसान के हकामारी करे वला होई तs ऊ एकरा के रद्द भी कर सकेला. प्रजातंत्र में शांतिपूर्ण विरोध के ही सही कहल जा सकेला. अगर कवनो आंदोलन से आम-अवाम के दिक्कत अउर परेशानी होई तs ओकर केहू समर्थन ना कर सकेला. सरकार भी अपना बात पs अड़ल बिया. लेकिन अड़ला भिड़ला से केहू के फैदा ना होई. अगर बात से सुलह नइखे होत तs फैसला कोर्ट पs छोड़ देवे के चाहीं. बतकही होते रहे कि भुनेसर चा कहले, खाली बतिइबे मत करs जा, घीव अनघा बा, लिट्टी के फार-फार के घीव पियाअव लोग. तब देखs एकर माजा. भुनेसर चा के बात सुन के सभे ठठा के हंस देल.\nTags: Bagpat, Delhi police, Farmer movement, Farmer Protest, Kisan Andolan, UP, किसान आंदोलन, दिल्ली पुलिस, नोएडा, पटना, रांची, लखनऊ\nFIRST PUBLISHED : January 27, 2021, 19:09 IST


अँधेर पुर नगरी….! – भोजपुरी साहित्य सरिता\nका जमाना आ गयो भाया,सगरी चिजुइया एक्के भाव बेचाये लगनी स। लागता कुल धन साढ़े बाइसे पसेरी बा का। कादो मतिये मराइल बाटे भा आँखिन पर गुलाबी कागज के परदा टंगा गइल बा,जवना का चलते नीमन भा बाउर कुल्हि एकही लेखा सूझत बाटे। मने रेशम में पैबंद उहो गुदरी के। मने कुछो आ कहीं। मलिकार के कहलका के आड़ लेके आँखि पर गुलाबी पट्टी सटला से फुरसते नइखे भेंटत। मलिकार कहले बाड़े, ठीक बा, बाक़िर समय आ जगह का हिसाब से कुछो कहल आ कइल जाला। अपना लालच में मलिकारो के बदनाम करे के कवनो मोका बांव नइखे जाये देवे के, बस अपना आँखिन पर गुलाबी पट्टी सटा जाये के चाही। बेचारी हरिनंदी (हिंडन नदी) एहनी लोगन का चलते हर घरी पीरे में जी रहल बाड़ी।अइसने कुल्हि करतूतन का चलते दुबराय के काँट हो गइल बाड़ी आ उनुका जल के हाल जनि पुछीं महाराज, छुवाते खजुहट ध लेवेला। एह जुग में विसेश्रवा रिसि रहतें त नहइते कहाँ आ कवन जल दूधेश्वर नाथ के चढ़वतें? उजरी काकी के सहर के पहिलका नागरिक बनते दिन पलट गइल, चीन्हलो बन्न क देले बाड़ी, सरकारी ऑफिस में बइठला में तौहीन बुझाये लागल, त केराया पर ऑफिस लियाइल बा। सरकारी ऑफिस में बइठ के गुलाबी कागज के पट्टी साटे में कुछ दिकत होत रहे। अब जवन पइसा सहर के विकास में लागे के चाहत रहे, उ पइसा केराया में जा रहल बा उहो केकरा जेब में, बूझत रहीं। अब गुलाबी पट्टियो सटला में कवनो दिकत नइखे। साटीं, साटीं, खूब साटीं, जइसे मोट परत भइल सूझल बन्न हो जाई, फेरु त मुँहकुरिये ढहा जाये से केहुओ नइखे बचा सकत।\nएह घरी मनराखन पांडे के नाकि के तागत ढेर बढि गइल बुझता, उहो सूंघ लीहलें आ भोरही से बउवाये लगलें। तनि हई देखS उजरी काकी के हो, ई त दोसरो के जमीन कब्जिया के ओहपर आपन मोहर लगावे खाति अकुलाइल बाड़ी। खाली मोहरे लागवे भर के बाति होखत तबो एगो बाति रहित। इहाँ त ओकरा के बेचे खाति पहिलही से रेहड़ी-पटरी वालन से बयाना अपने करिंदन से पकड़वा रहल बाड़ी।अरे भाई उ जगहिया त एगो मार्केट के पार्किंग खाति बा। फेरु उहाँ के लो आपन वाहन खड़ा करे खाति कहवाँ जइहें ? उनुका ई बुझाते नइखे। आ बुझइबो करी त कइसे बुझाई, ओहुओ में उनुका हिस्सा पहिलही से तय हो चुकल बा। अब अइसन कुछ होखी त मार्केट वाला लो स्टे लेबे करी त ओहमें गरीबे-गुरुबा नु पेराई। फेरु ओहनी के भरमा के आपन काम निकरिहें भा ओहनी उसुकइहें जवना से कि उहाँ के माहौल बाउर होखी। वाह रे ! सहर के पहिलका नागरिक उजरी काकी। सहर तहरा के पा के नीमन से अघा रहल बा हो।\nमनराखन के एगो चेला बतवलस कि अइसन खेला ई उजरी काकी एक-दू जगह आउर क चुकल बाड़ी। उजरी काकी के एगो करिंदा ह बखोरना। असल में एह कुल्हि में बखोरने के दिमाग चलेला। उ उजरी काकी के समुझा-बुझा के आ गुलाबी माला पहिरा के खूबे माल कमा चुकल बा। बखोरना उजरी काकी के संगे मिल के रेहड़ी पटरी वालन के बसावे के नाँव पर कियोस्क दोसरा के दिया गइल आ फेरु रेहड़ी-पटरी वालन से केराया असुला रहल बा। मने जियलका त छोड़े के नइखे मुअलको हजम करे के भरपूर इंतजाम। कुछ अइसने खेला इहवों खेले के फेरा में बखोरना उजरी काकी के मिला के क रहल बा। ई दूनों मिल के नगर आयुक्तों के लपेटले बाड़ें स। मने बनूक त एहनी के बा आ कन्हा सरकारी।मने उहो सहर का बीचो-बीच। मनराखन पांडे बेचारु ठीके नु क़हत बाड़ें ‘बरियरा चोर सेंध में गावे’। ई कुल्हि खेला हरिनंदी के सहर में चल रहल बा। मने ऐतिहासिक नदी के सहर के ऐतिहासिक खेला। जय हो बाबा दूधेश्वर नाथ के, रउवो साक्षी बानी। हमनी का संगे रउवो खेला देखीं ए बाबा।


भोजपुरी में पढ़ें - सुशील मोदी के खुलासा से राजद में खलबली , Bhojpuri Special Sushil modi statement isaproblem for rjd and lalu Prasad yaday – News18 हिंदी\nसुशील मोदी कई हाली लालू प्रसाद यादव पर जोरदार हमला क चुकल बाने आ लालू प्रसाद के परेशानी भइल बा.\nसुशील मोदी के कहनाम बा कि लालू जादव जेल (अस्पताल) से फोन कइके एनडीए बिधायक लोगन के तूरल चाहत बाड़े. उ एनडीए बिधायक लोगन के मंतरी बनावे के लोभ दे के राजद के पाला में आवे खातिर फोन करत रहन.\nLast Updated : November 26, 2020, 18:59 IST\nखरिहान में धान के बोझा रखात रहे. बैजू चा अउर गनौरी चा खटउर लगा के बइठल रहन. तले सुदामा बबा अखबार लेले उहां पहुंचले. बैजू चा कहले, गोड़ लागीं बबा, आईं बईठीं. अखबार दिहीं, तनी हमनियो के देस दुनिया के हाल समाचार जान लिहीं जा. कुछ पाना बैजू चा के हाथ में तs कुछ पाना गनौरी चा के हाथ में. थोड़का देर के बाद गनौरी चा कहले, सुशील मोदी के अगर खुफिया खबर के खजाना कहल जाव तs कवनो बेंजाय नइखे. ना जाने कहां से लालू जादव के जेल के मोबाइल नम्बर खोज लिहले. जइसे कवनो जासूस फोन पs केहू के भेद पा जाला वइसहीं सुशील मोदी कमाल कर देले. लालू जादव के फोन प पs बतियावे के भंडाफोड़ से उ खलबली मचा देले बाड़े. सुशील मोदी के ई दावा पs अखबार में खबरो छपल बा. उनका तफ्तीश के आंगा तs बड़-बड़ खुफिया अफसर फेल बाड़े. बैजू चा कहले, पूरा बात बताव कि ममिला का बा ? एकरा में खुफिया बात कहां से आ गइल ?\nसुशील मोदी के खुफिया खबर\nसुदामा बाबा कहले, सुशील मोदी के कहनाम बा कि लालू जादव जेल (अस्पताल) से फोन कइके एनडीए बिधायक लोगन के तूरल चाहत बाड़े. उ एनडीए बिधायक लोगन के मंतरी बनावे के लोभ दे के राजद के पाला में आवे खातिर फोन करत रहन. जवन नम्बर से बिधायक लोगन के फोन आवत रहे ओकर जांच में सुशील मोदी अपनहीं भिड़ गइले. सच्चाई जानल जरूरी रहे कि आखिर ई फोन के करत के बा. सुशील मोदी के मोतिबाक, ओह नम्बर पर जब उ फोन कइले तs सीधे लालूये जी से बात हो गइल. एकरा बाद, सुशील मोदी कहले, लालूजी अइसन गलत काम मत करीं. जेल में बंद होके विधायक लोगन के तूरे के कोशिश गैरकानूनी बा. सबसे बड़ सवाल ई बा कि सजाय काट रहल लालू जी के जेल में मोबाइल कइसे मिल गइल. खैर, लालू जी के अतना तितिम्मा कइला के कवनो फैदा ना मिलल. बिजय सिन्हा जी स्पीकर के चुनाव जीत गइनी. लेकिन अब लालू जी मोसकिल बढ़ सकेला. ई बात के जांच हो सकेला कि लालू जी के मोबाइल कहां से मिलल.\nफोन से ममिला अझुरा गइल\nसुदामा बबा के बात सुन के गनौरी चा कहले, हां, ई बात तs बा कि सुशील मोदी भिरी एक से एक खुफिया जानकारी रहेला. ना जाने कहां से उनका ई सभ बात के खबर हो जाला. लालू जी को फोन पs बतियावे के बिबाद होते रहे कि अब उनकर ओडियो के भी चरचा हो रहल बा. एगो ओडियो भाइरल भइल बा जवना में लालू जी के विधायक ललन पासवान से बतियावे के दावा कइल गइल बा. अब ई सांच बा कि झूठ, भगवान जानस. दावा के मोताबिक, ओडियो में लालू जी, बिधायक ललन पासवान से कह रहल बाड़े कि तूं स्पीकर के चुनाव में गैरहाजिर हो जइहs अउर कह दिही कि कोरोना हो गइल बा. अब ई दावा से ममिला अझुरा गइल बा. ललन पासवान के कहनाम बा कि जब लालू जी के फोन आइल रहन तs ओह घरी उ सुशील मोदी के घरे रहन. ललन जीत से आसीरबाद लेवे खातिर सुशील मोदी के घरे गइल रहन.\n2017 में सुशील मोदी के खुलासा पs खुलासा\nबैजू चा कहले, सुशील मोदी के खुलासा से तs लालू जी के कानूनी पेंच बढ़ जाई. उ कोट में जमानत खातिर अरजी देले बाड़े. उनका खुलासा से राजद के हरमेसा से परसानी भइल बा. 2017 में सुशील मोदी लालू परिवार पs बेनामी समपति के आरोप लगा के ताबड़तोड़ 44 प्रेस कौनफरेस कइले रहन. उ एकइक कागज दे के बतावले रहन कि लालू परिवार के कहां-कहां जमीन अउर फलैट बा. सुशील मोदी के आरोप रहे कि ई सब जमीन अउर फलैट लालू परिवार गलत तरीका से हासिल कइले रहे. ओह घरी उनका प्रेस कौनफरेस के लोग राजनीतिक सगूफा कहत रहे. लेकिन चार महीना में सरकार बदल गइल. ओकरे नतीजा रहे कि जुलाई 2017 में नीतीश कुमार, तेजस्वी जादव पs सफाई देवे के दबाव बनवले रहन. आखिर में बात अतना बढ़ल कि नीतीश कुमार राजद के छोड़ के भाजपा साथे सरकार बना लेले. सुशील मोदी भिरी लालू परिवार के समपति के कागज कहां से आइल, ई आज ले ना बुझाइल. कइसे उनका एह बात के जानकारी भइल, इहो केहू ना जाने. लेकिन ई सुशीलो मोदी के कमाल रहे कि 2017 में भाजपा विपक्ष से सत्ता में आ गइल.\nराजद के छबि के का होई ?\nसुदामा बबा कहले, भाजपा में सुशील मोदी से चाहे जवन सलूक कइल जाव लेकिन उ आजो अपना पाटी के तारहनहार बाड़े. अगर लालू जादव के केहू जबाब दे सकेला तs सुशीलो मोदी दे सकेले. कागज के अतना बरियार नेता अभी बिहार में केहू नइखे. जवन बात कहे ले ओकर सबूतो देले. जब स्पीकर के चुनाव में राजद के कंडिडेट खाड़ा होखे से भाजपा में बेचैनी रहे तs सुशीले मोदी एक बेर फेन मोरचा सम्हरले. लालू जादव के फोन वला भंडाफोड़ से राजद के अउर नोकसान हो सकेला. फोन अउर औडियो वला बात तs जांच के बिषय बा लेकिन एह से राजद के छबि खराब हो रहल बा. जनता में ई बात के संदेश जा रहल बा कि राजद लगा-बझा के नीतीश सरकार के गिरावे के फेर में बा. लेकिन आज तs साबित हो गइल कि नीतीश सरकार के बहुत में कवनो शंका नइखे. बैजू चा कुछ कहल चाहत रहन कि रामखेलावन आ गइले. रामखेलवान कहले, आज के बोझा ढोआ गइल चचा, एक बेर गिन लिहीं. बैजू चा कहले, गिना- गिनी ना होई, घरे जा, रसोई सेरात होई. खाये के बेरा हो गइल रहे. बैठकी खतम हो गइल.\nTags: Article in Bhojpuri, Bihar rjd, Lalu Prasad Yadav, Sushil Modi


टटका खबर : मंगल,4अगस्त 2015 (छपरा-बलिया) – टटका खबर\nटटका खबर : मंगल,4अगस्त 2015 (छपरा-बलिया)\nबहाली आदेश मिलला में होखत देरी से नाराज शिक्षक अभ्यर्थी सोमार का दिने छपरा म्यूनिसिपैलिटी चीौक के जाम क दिहलें आ जिला परिषद गेट का सोझा आग लगा के रास्ता पूरा तरह से बंद कर दिहलें. एह लोग के बहाली आदेश देबे खातिर3तारीख के बोलावल रहे बाकिर दीहल नइखे जात. बाद में एह लोग के मंगल का दिने आदेश दिहला के बात कह के हटावल गइल.\nअपना महबूबा से भेंट करे खातिर बेचैन हो के एगो आशिक अपना बिआहल माशूका के ससुरारी चहूंप गइल. दिन में आवभगत भइला का बाद रात में जब ऊ अपना प्रेमिका से मिले खातिर ओकरा कोठरी में घुसल त धरा गइल आ लोग जम के लात घूंसा से पिटाई का बाद सुलह समझौता करा के छोड़ल गइल. घटना सारण के बनियापुर इलाका के एगो गाँव के ह आ प्रेमी सिवान जिला के रहुवे.\nमोतिहारी के मंटू शर्मा हत्या काण्ड के गवाह अब पलटी मार दिहले बा आ कहत बा कि ऊ कवनो हमलावर के देख ना सकल त चिह्ने के सवाले कहाँ बा. बाकिर ओह घरी के पुलिस अधीक्षक ओकरा के हत्या में फँसावे के धमकी दे के बयान दिलवा दिहलें.\nसिवान के भाजपा सांसद ओमप्रकाश यादव के प्रेस प्रवक्ता श्रीकांत भारतीय के हत्या में शामिल यूपी के मऊ जिला के अपराधी चवन्नी सिंह के गिरफ्तारी का बाद उमेद जागल बा कि एह हत्या के पर्दाफाश हो जाई अब. एह हत्या में लाइनर बनल उपेन्द्र पहिलहीं से जेल में बावे. लोग बेसब्री से तिकवत बा कि कवना आदमी के नाम हत्या करावे वाला का रूप में सोझा आवत बा,\nसिवान जिला के पुरुषोत्तम मुड़ा गांव के एगो औरत घरेलू कलह से आजिज आ के अपना दू गो बेटियन संगे आग लगा के जान देबे के कोशिश कइलसि. दुनू बच्चियन के त मौत हो गइल बाकिर ऊ औरत के गंभीराह हालत में सिसवन रेफरल हास्पीटल से सिवान सदर अस्पताल रेफर कर दीहल बा.\nसोमार का दिने किलाबंदी क के छपरा जंक्शन पर टिकट चेकिंग अभियान चलावल गइल आ पाँच सौ बेटिकट लोग धराइल. एह लोग से सवा दू लाख रुपिया जुरमाना में वसूलल गइल.\nपूर्णिया जिला के बस कंपनी पवन ट्रेवल्स के मालिक पुनीत चौधरी के अपहरण क के ओकर हत्या कर देबे का आरोप में मरंगा इलाका के नीरज यादव आ ओकर एगो सहयोगी के लोग चहेट के धर लीहल आ पुलिस के दे दीहल.\nचंदौली में जनमल प्रो. काशीनाथ सिंह के उत्तर प्रदेश हिन्दी संस्थान का तरफ से भारत भारती सम्मान से सम्मानित कइल गइल बा. वाराणसी के कवनो साहित्यकार के एगो लमहर अरसा बाद हिन्दी संस्थान का तरफ से सम्मानित कइल गइल बा. एकरा पहिले सम्मानित भइल डा. नामवर सिंह आ डा. केदारनाथ सिंह के जब सम्मानित कइल रहे तबले ऊ लोग वाराणसी छोड़ चुकल रहुवे.\nबलिया शहर में मेनरोड पर सड़क कब्जा क के दुकानदारी चलावे वाला लोग अब पेड़ के बहाना ले के सड़क चौड़ा करे के अभियान रोके का फेर में बाड़ें. अलग बात बा कि एह बीच दर्जनो पेड़ उखाड़ल जा चुकल बा आ सड़क के चौड़ा करे के बाधा हट गइल बा.\nगाजीपुर के डारीडींह गाँव में एगो आदमी अपना मेहरारू के सोमार सबेरे टांगी से काट के मुआ दिहलसि आ पड़ोस के एगो बुढ़िया के घवाहिल क के भाग गइल.\nआजमगढ़ जिला के संजरपुर गाँव के एगो नवही कांवर ले के दु्र्वासा धाम पर जल चढ़ावे आइल रहुवे बाकिर नहात घरी तमसा मंजूषा के संगम पर डूब गइल.\nअपना 25 गो बवाली सांसदन के निलंबन से नाराज सोनिया गाँधी अपना बेटा राहुल गाँधी संगे संसद के बाहर प्रदर्शन कइली. एह लोग का संगे पीएम रह चुकल मनमोहन सिंह आ कांग्रेस के सांसदो शामिल रहलें प्रदर्शन में. सोनिया आ राहुल के त ना बाकिर कम से कम मनमोहन सिंह के लाज लागे के चाहत रहे अपना एह हरकत पर.\nभारर सरकार के सूचना मंत्रालय अब रेलगाड़ियन में भीख माँगे वालन के गवनई के ट्रेनिंग दे के सरकारी योजनन के प्रचार कइल सिखावल जाई आ बाद में ई लोग रेलगाड़ियन में घूम घूम के सरकार के गुणगान कइल करी. सरकार एकरा बदले एह लोग के भुगतानो करी आ एह लोग के भीख मांगे के जरूरत ना पड़ी.\nयूपी के बागपत में एगो कैंटर कांवड़ियन के कचारत निकल भागल जवना से चार गो कांवड़ियन के मौत हो गइल आ आठ जने घवाहिल हो गइलें. छह जने के हालत बहुते खराब बा,\nआस निरास करत रिजर्व बैंक आजु मंगल का दिने जारी अपना समीक्षा रपट में ब्याज दर में कवनो फेर बदल ना कइलसि. लोग के उमेद रहुवे कि ब्याज दर में कुछ कटौती होखी बाकिर रिजर्व बैंक प्रमुख रघुराम राजन के कहना बा कि महंगाई के खतरा अबहीं बरकरार बा एहसे बेसी छूट ना दीहल जा सके.\nकाल्हु फ्रांस मे भइल हाॅकी मैच में भारत दू गोल से फ्रांस के हरा दिहलसि. ओने उधर तेहरान में भारतीय पुरुष टीम 18वीं एशियाई सीनियर वॉलीबॉल प्रतियोगिता में श्रीलंका के हरवले बावे. खेल से जुड़ल तिसर खबर बा कि भारत के जिमनास्ट दीपा कर्माकर हिरोशिमा में चलत छठवीं एशियाई सीनियर जिमनास्टिक चैम्पियनशिप में कांस्य पदक हासिल कइले बाड़ी.\nTags: News in Bhojpuri, छपरा, टटका खबर, बलिया, भोजपुरी में खबर.


Kejriwal Angry with Central Government bill to improve Delhi governance know about whole controversy Bhojpuri Spl: दिल्ली के शासन व्यवस्था में सुधार के विधेयक से बौखलइलें केजरीवाल, जानीं का ह पूरा विवाद– News18 Hindi\nKEJRIWAL ANGRY WITH CENTRAL GOVERNMENT BILL TO IMPROVE DELHI GOVERNANCE KNOW ABOUT WHOLE CONTROVERSY\nBhojpuri Spl: दिल्ली के शासन व्यवस्था में सुधार के विधेयक से बौखलइलें केजरीवाल, जानीं का ह पूरा विवाद\nदिल्ली केंद्र शासित प्रदेस ह, आ मौजूदा कानून में वेवस्था रहल बा कि भूमि आ कानून वेवस्था छोड़ि के सभ क्षेत्र में दिल्ली विधानसभा कानून बना सकेले आ ओकरा के लागू कइ सकेले. हालांकि कानून के मोताबिक मानल जात रहल हा कि ई बेवस्था ओइसन राज्यन जइसन नइखे, जवन पूर्ण राज्य कहाले स. उदाहरण खातिर उत्तर प्रदेश, बिहार, झारखंड आदि पूर्ण राज्य हवन स.\nLast Updated : March 19, 2021, 11:00 IST\nजब से केंद्र सरकार दिल्ली के शासन व्यवस्था में सुधार खातिर संसद में विधेयक ले आइल बिया, तब से एक बार फेरू दिल्ली के राजनीति में खिचखिच बढ़ि गइल बा. दिल्ली के मुख्यमंत्री आ आम आदमी पार्टी के संयोजक अरविंद केजरीवाल के अगुआई में जंतर-मंतर पर एह प्रस्तावित कानून के खिलाफ परदर्शन हो चुकल बा.\nदरअसल केंद्र सरकार गवर्नमेंट ऑफ एनसीटी ऑफ देलही एक्ट 1991 में संशोधन करे जा रहलि बिया. एह कानून के मोताबिक दिल्ली में संविधान के अनुच्छेद 239 कख में दिहल वेवस्था के मुताबिक विधानसभा के चुनाव आ शासन वेवस्था चलि रहल बा. चूंकि दिल्ली केंद्र शासित प्रदेस ह, आ मौजूदा कानून में बेवस्था रहल बा कि भूमि आ कानून बेवस्था छोड़ि के सभ क्षेत्र में दिल्ली विधानसभा कानून बना सकेले आ ओकरा के लागू कइ सकेले. हालांकि कानून के मोताबिक मानल जात रहल हा कि ई बेवस्था ओइसन राज्यन जइसन नइखे, जवन पूर्ण राज्य कहाले स. उदाहरण खातिर उत्तर प्रदेश, बिहार, झारखंड आदि पूर्ण राज्य हवन स.\nचूंकि दिल्ली पूर्ण राज्य ना ह, त एकरा विधानसभा आ सरकार पर उपराज्यपाल के माध्यम से राष्ट्रपति यानी केंद्र सरकार के नियंत्रण रहे के मान्यता रहल. लेकिन दिल्ली में प्रचंड बहुमत से दू-दू बेर सरकार बनाइ चुकल आम आदमी पार्टी एह सिद्धांत के खारिज करत रहलि हा. एकरा खिलाफ ऊ सुप्रीम कोर्ट में गइलसि आ सुप्रीम कोर्ट के संविधान पीठ ई वेवस्था दू साल पहिले दिहलसि कि दिल्ली में चुनल सरकार के काम में उपराज्यपाल कवनो बाधा ना डालि साकेले. उनुका के सरकार आपन फैसला के खाली जानकारी दिही.\nएह फैसला के बाद से केंद्र शासित प्रदेस में उपराज्यपाल के माध्यम से केंद्र सरकार के जवन सर्वोच्चता रहे, ऊ खत्म हो गइल. ओहि के सुधारे खातिर केंद्र सरकार दिल्ली के सरकार के अधिकार तय करे वाला संशोधन विधेयक लेके संसद में आइल बिया. एह पर जवन फैसला होई, ऊ त बाद के बात बा. बाकिर ई जाने के चाहीं कि दिल्ली के शासन वेवस्था विधानसभा बने के पहिले कइसन रहे.\nमुगलिया सल्तनत के दौरान दिल्लिए से देस के शासन चलत रहे. जब 1857 में पहिलका स्वाधीनता संग्राम भइल त क्रांतिकारी लोग ओह घरी आखिरी मुगल बादशाह बहादुर शाह जफर के सम्राट घोषित कइले रहे लोग. जब अंग्रेज स्वाधीनता संग्राम के दबा दिहले स त उहनि के शासन खातिर दिल्ली के पंजाब सूबा के जोड़ि दिहले स. तब से दिल्ली पंजाब सूबा के मेहरौली जिला के एगो हिस्सा रहे. जब 1911 में जब दिल्ली में जब राजधानी आइल त 12 दिसंबर 1911 के अंग्रेज दिल्ली के पंजाब राज्य के मेहरौली जिला के चीफ कमिश्नर के अधीन कई के केंद्रीय शासन के तहत ले लिहले स. तब से लेके आजादी के बाद तकले इहे वेवस्था चलत रहे.\nआजादी के बाद पट्टाभि सीतारमैया समिति बनलि, जवन राज्यन के शासन वेवस्था पर आपन रिपोर्ट दिहलसि. ओह रिपोर्ट के बाद दिल्लियो में विधानसभा बनल. हालांकि सीतारमैया समिति दुनिया के बड़ देसन जइसे अमेरिका, ब्रिटेन, कनाडा, ऑस्ट्रेलिया आदि के राजधानी के शासन सिस्टम देखि के आपन सिफारिस दिहलसि कि राजधानी के अलग शासन वेवस्था होखे के चाहीं. जवना में ओकरा के अलग से कानून-वेवस्था छोड़ि के बाकी काम दे देबे के चाहीं. उ समिति विधानसभा के होखला से इनकार ना कइलसि त ओहके चलते दिल्ली में 1951 में विधानसभा बनलसि. तब विधानसभा के अधिकतम सदस्य संख्या 50 राखलि गइल रहे. दिल्ली के पहिलका मुख्यमंत्री चौधरी ब्रह्म प्रकाश बनले. बाकिर जब 1953 में राज्यन के पुनर्गठन खातिर फजलु रहमान समिति बनल त ऊ अजमेर आ दिल्ली जइसन चीफ कमिश्नर शासित राज्यन के नजदीक में सामिल कइ देबे के चाहीं. चूंकि दिल्ली में केंद्र के दफ्तर बाड़न स, दूतावास बाड़े स, त ओह वजह से दिल्ली के केंद्र के अधीन शासन रखे के इंतजाम कइल गइल. ओकरा बाद 1956 में दिल्ली के विधानसभा खतम कइ दियाइल आ ओकरा खातिर नगर निगम के वेवस्था भइल. फेरू महानगर परिषद बनावल गइल. बाद में जब जनता पार्टी के 1977 में शासन आइल त दिल्ली के राज्य के दर्जा देबे के फैसला लिहलसि.\nहालांकि जनता पार्टी के सरकार जल्दीए गिरि गइल. एह बीचे कांग्रेस आ भाजपा दूनों दल दिल्ली के राज्य के दर्जा देबे के मांग लेके आंदोलन करत रहलि. बाद में 1987 में सरकारिया आयोग बनल. बाद में न्यायमूर्ति सरकारिया जब प्रेस काऊंसिल के अध्यक्ष बनि गइले त उनुका जगहि पर बालाकृष्णन समिति बनलि आ ऊ कुछ विषय छोड़ि के दिल्ली के अलगा राज्य बनावे खातिर पर सुझाव दिहलसि. ओहि में दिल्ली सरकार के आठ गो विषय पर काम करे के वेवस्था दिहलसि. ओहि सुझाव के आधार पर 1991 में तब के केंद्रीय गृहमंत्री शंकर राव चव्हाण राष्ट्रीय राजधानी क्षेत्र दिल्ली सरकार अधिनियम पेश कइले रहले. ओहि से देखल जाउ त दुनिया के जाताना बड़ देसन के राजधानी बाड़ी स, ओह में खाली ऑस्ट्रेलिया के राजधानी केनबर्रा में ही दिल्ली नियर विधानसभा बिया. आ उहवों ओइसहीं लड़ाई होत रहेला, जइसे इहंवा हालि के दिन में केंद्र आ राज्य सरकार में होत रहेला. बाकिर हर जगह स्थानीय शासन नगर निगम नियर बा. (लेखक उमेश चतुर्वेदी वरिष्ठ पत्रकार हैं.)\narvind kejriwal Bhojpuri Bhojpuri News


टटका खबर, 25 जनवरी 2017 – टटका खबर\nदुनिया के शेयर बाजारन के रुख आ बजट से पहिले बैंकिंग अउर फाइनेंस कंपनियन के शेयर में भइल जोरदार लिवाली से आजु मुम्बई शेयर बाजार हाल के तीन महीना में सबले ऊँचाई ध लिहलसि.\nपांच राज्यन में होखे जात विधानसभा चुनाव के देखत चुनाव आयोग भारतीय रिजर्व बैंक से निहोरा कइले बा कि उमीदवारन के बैंक से हर हफ्ता रुपिया निकाले के सीमा चौबीस हजार से बढ़ाके दू लाख क दिहल जाव.\nभाजपा के पुरनिया नेता मुरली मनोहर जोशी, राकांपा के प्रमुख आ महाराष्ट्र के कद्दावर नेता शरद पवार, अउर मशहूर गायक येसुदास समेत सात लोग के आजु पद्म विभूषण पुरस्कार से सम्मानित करे के एलान भइल बा.\nबिहार सरकार के 70 गो बड़का पुलिस अधिकारी अबहीं ले अपना अचल सम्पत्ति के ब्योरा सरकार का लगे नइखन जमा कइले. एह प नाराजगी जतावत ओह लोग के छह दिन का भीतर ई जानकारी जमा करा देबे के आदेश दीहल गइल बा.\nमिर्जापुर जिला के चुनार कोतवाली घलाका में एगो सड़क दुर्घटना में वाराणसी परीक्षा देबे जात मोटरसाइकिल सवार नवही के मौत हो गइल. बतावल जात बा कि मरे वाला विन्ध्याचल के महौरा गांव के 22 बरीस उमिर के जयचन्द्र रहलन जिलकर बिआह एही दिसम्बर में भइल रहे.\nयूपी बोर्ड के हाई स्कूल आ इण्टर के परीक्षा 16 मार्च से शुरु होखी आ 21 अप्रेल ले पूरा होखी.\nउत्तर प्रदेश में मऊ के हलधरपुर इलाका में पिछला दिने भइल एगो आदमी के हत्या का केस में ओकर मेहरारु आ मेहरारु के प्रेमी समेत तीन जने के पुलिस गिरफ्तार क लिहले बिया. मामिला के खुलासा करत पुलिस एकरा के आशनाई के मामिला बतवलसि.\nबिहार में सत्तारूढ़ जनता दल यूनाइटेड (जदयू) यूपी मे होखे जात विधानसभा चुनाव में ना त आपन उमीदवार खड़ा करी ना ही केकरो तरफ से प्रचार करी.\nयूपी चुनाव में अपना दल के दूनू फरीक अलग चुनाव लड़िहे। महतारी बेटी में समझौता नइखे संभव। बेटी अनुप्रिया पटेल केंद्र में मंत्री बाड़ी आ उनकर गुट भाजपा का साथे रही।\nसोनभद्र जिला के दुद्धी इलाका में झारो खर्दु गाँव में एगो नवहिन लईकी काल्हु साँझ घर में फाँसी लगा के जान दे दिहलसि। ओकर महतारी दुर्गागावति देवी जिला पंचायत सदस्या हई।\nगोण्डा जिला के वजीरगंज इलाका में स्कुल जात घरी 16 बरीस के एगो लइकी काजल ट्रेक्टर से कचरा के मर गइल। लइकी जमुनहा मझरेती के रहुवे।\nबलिया के फेफना से बसपा उमीदवार अम्बिका चौधरी आ फेफना बसपा अध्यक्ष नरेंद्र कुमार धुसिया का खिलाफ बेसी गाड़ियन के काफिला आ असलहा ले के चलला का चलते पुलिस केस दर्ज कइले बिया।\nअमेरिका के राष्ट्रपति डोनाल्ड ट्रम्प काल्हु भारत के पीएम मोदी जी से फोन प बतियवलें आ उनुका के एह साल के आखिर में अमेरिका आवे के नेवता दिहलन. ऊ भारत के अमेरिका के पोढ़ दोस्त बतवलन आ उमीद जतवलन कि ई नाता अउरी पोढ़ होखी.\nदेश के मुख्यमंत्रियन के समिति केन्द्र सरकार से कहले बिया कि बैंकन से एक बेर में पचास हजार रुपिया से बेसी निकलला प ट्रांजेक्शन टैक्स लगावल जाय. पिछलो सरकार का बेरा अइसने सलाह दिआइल रहुवे बाकिर चौतरफा विरोध का चलते लागू ना कइल जा सकल. अब सरकार के कहना बा कि चूंकि देश के डिजिटल व्यवस्था अब पुरहर हो गइल बा त नगद लेनदेल प टैक्स लगावल जा सकेला.\nअखिलेश के दुआरी से खाली हाथ लवटावल मुख्तार अंसारी आ उनुकर भाई अब बहिना के दुआरी गोहार लगावे का तइयारी में बाड़ें. बतावल जात बा कि बाहुबली मुख्तार अंसारी के भाई शिबगतुल्लाह अंसारी आ मुख्तार के बेटा अब्बास अंसारी के बसपा से टिकट मिल सकेला. एही बीच मऊ अउर मोहम्मदाबाद से बसपा के सगरी उमीदवारन के हटा लिहलो के खबर बा.\nआजमगढ़ के जीयनपुर इलाका के के एल सिंह कॉलेज में एगो प्रोफेसर आ एगो छात्रा के बिजली करंट लगला का चलते मौत हो गइल. कॉलेज में होखे जात स्काउट गाइड के सालाना समारोह में शामिल होखे ला अगर बगल के कॉलेजन के शिक्षिका आ छात्रा जुटल रहुवे आ कॉलेजे में ठहरल रहुवे.\nगणतन्त्र दिवस के धेयान में राखत आजु रतगरे बक्सर जिला जेल के औचक निरीक्षण करे आपन टीम ले के पँहुच गइलन जिलाधिकारी. एह छापेमारी में पुलिस के एगो छूरा, जीन गो छेनी आ दू गो विदेशी ताला मिलल.\nमध्य प्रदेश के बडवानी में इंजीनियरिंग के पढ़ाई करे आइल यूपी के बलिया जिला के लइका कुछ दिन से गायब बा. ओकरा मामा के शिकायत प पुलिस अब ओकरा के खोजे में लागल बिया.\nकाल्हु मंगल के राति बिहार के सारण जिला के छपरा शहर में साहेबगंज बुटनबारी मुहल्ला में एगो बरतन दुकानदार के गोली मार के जान ले लिहले स अपराधी.\nदुकानदार भोला प्रसाद अपना बेटा धीरज का संगे दुकान बन्द क के घरे जाए वाला रहलन जब अपराधी एकदम लगे आ के दूनू जने के गोली मार के परा गइलन सँ. दूनू जने के तुरते अस्पताल ले गइल तोग जहाँ भोला प्रसाद के मौद हो गइल आ धीरज के इलाज चलत बा.\nखून काहे भइल, के कइल एहकर तफतीश हो रहल बा.\nTags: अपना दल, अमेरिका, आजमगढ, खून, गोण्डा, छपरा, जदयू, जिला जेल, ट्रंप, ट्रांजेक्शन टैक्स, पद्म विभूषण पुरस्कार, पुलिस अधिकारी, बक्सर, बलिया, बसपा, मऊ, मिर्जापुर, मुख्तार अंसारी, मुहम्मदाबाद, मोदी, यूपी बोर्ड, शेयर बाजार, सम्पत्ति के ब्योरा, सोनभद्र


भोजपुरी में खबर (सोमार, 27 अप्रैल 2015) – टटका खबर\nनेपाल में शनिचर का दिने आइल बड़हन भूकंप का बाद लगातार छोट छोट भूंकप आवे के सिलसिला जारी बा. अतवार का दुपहरिया आइल भूकंप एक बेर फेरू उतरवारा भारतो के हिला दिहलसि आ उत्तर बिहार आ पूर्वांचल के लोग फेरू सहम गइल. एही बीच उल्टा चाँद लउकला के अफवाह लोग में अउरिओ दहशत बना दिहले बावे. प्रशासन के कहना बा कि अफवाहन पर धियान दिहला के जरूरत नइखे आ अफवाह फइलावे वालन पर नजर टेढ़ करे के बात कहले बा प्रशासन.\nनेपाल के भूकंप से बरबाद भइल इलाका में राहत चहुँपावे में भारत जी जान से लागल बा. काल्हु अतवार का दिने बरखा का चलते कुछ देर ला काठमांडू हवाई अड्डा बंद भइला से राहत चहुँपावे में बाधा आइल. एह भूकंप से करीब तीन हजार लोग के मौत होखे के अनेसा जतावल जात बा. 80 बरीस में आइल सबले बड़हन बिपदा का बाद नेपाल में आपात स्थिति के एलान क दिहल गइल बा. आजु सबेरे से आकाश साफ लउकत बा आ लोग हवाई अड्डा पर अफरातफरी मचवले बा. सभे बेचैन बा कि जतना जल्दी हो सके एहिजा से निकल के भारत चहुँप जाव. एह में विदेशी पर्यटको शामिल बाड़े. एह लोग के सदभावना वीजा जारी कइल जा रहल बा भारत का तरफ से. ओहिजा से अबले डेढ़ हजार हिन्दुस्तानियन के सुरक्षित ले आवल गइल बा.\nदू दिन आइल भूकंप में भारतो में कई जगहा से बरबादी आ लोग के मरे के खबर बा. कुछ जगह मकानो भसल बाड़ी सँ. बिहार में अबले करीब पचास लोग के मरे के खबर बा. सबले अधिका मौत पूर्वी चंपारण में भइल बा जहाँ 11 लोग के मरे के खबर बा. बिहार यूपी में मंगल ले स्कूल काॅलेज बंद क दिहल गइल बा.\nवस्तु अउर सेवाकर विधेयक पर आज लोकसभा में चरचा होखे वाला बा. विरोधी दल के नाराजगी का बावजूद विधेयक के लोकसभा में पेश करत वित्त मंत्री कहले रहलें कि एह विधेयक से देश के अर्थव्यवस्था के मजबूती मिली आ केंद्र आ राज्य दुनू ला एहसे फायदा होखी.\nकांग्रेस के भुलाइल जमीन खोजे का दिसाईं काम करत राहुल गाँधी अब कई राज्यन के दौरा पर निकले के योजना बनावत बाड़न. रोज पन्द्रह बीस किलोमीटर पैदल चल के राहुल जनता से मिलीहें आ ओह लोग के समस्या का बारे में जाने समुझे के कोशिश करीहें.\nसंसद के मौजूदा सत्र खतम भइला का बाद नौ गो राज्यन में नया राज्यपालन के बहाली के खबर बा. बिहार, पंजाब, असम, हिमाचल, मेघालय, मिजोरम, त्रिपुरा आ तेलंगाना में राज्यपाल के पद खाली बा आ कुछ राज्यपालन के दू तीन गो राज्य के जिम्मा दे के राखल बा.\nइंजीनियरिंग कॉलेजों में दाखिला खातिर लीहल इम्तिहान के रिजल्ट आज निकले के उमेद बा.\nकोलकाता के न्यू मार्केट इलाका के एगो माॅल में अतवार का दिने बड़हन आग लाग गइल जवना के बुतावे खातिर डेढ़ दर्जन दमकल के लगावे के पड़ल. केहू के मरे के खबर नइखे.\nचीन के सबले बड़का मोबाईल कंपनी शाओमी में भारत के रतन टाटा पूंजी लगवले बाड़न. बाकिर कतना पूंजी से पता नइखे चलल.\nबीसीसीआई के अध्यक्ष रहल एन. श्रीनिवासन पर आरोप बा कि ऊ एगो विदेशी कंपनी से बीसीसीआई अधिकारियन के जासूसी करवलन आ बोर्ड का खाता से ओह कंपनी के 14 करोड़ रुपिया के भुगतान दिहलें. अब एह मामिला के जाँच करवाई बीसीसीआई.\nदिल्ली से लखनऊ का बीच चले वाली वातानुकूलित सुपरफास्ट डबल डेकर ट्रेन के चलल काल्हु अतवार से शुरू हो गइल. केन्द्रीय गृहमंत्री राजनाथ सिंह एकरा के दिल्ली के आनंद विहार रेलवे टीसन से हरियर झंडी देखा के रवाना करवलन. एह मौका पर रेल मंत्री सुरेश प्रभु आ गाजीपुर के सांसद अउर रेल राज्यमंत्री मनोजो सिन्हा मौजूद रहले. ई रेलगाड़ी शुक आ अतवार के चलल करी.\nआज जानकी नवमी ह. आजुए का दिने माता सीता के धरती पर आगमन भइल रहुवे.\nTags: News in Bhojpuri, भूकंप, भोजपुरी में खबर.


रवि कश्यप के "नसीब" में संभावना के इन्ट्री – Anjoria\nबतौर निर्देशक रवि कश्यप क नसीब जइसनो होखो बाकिर लड़िकियन का मामिला में अबले ऊ फिसड्डीए साबित भइल बाड़े. लेकिन लागऽता कि अब रवि कश्यप के नसीब अंगडाईयाँ लेत बा. ली काहे ना जब “नसीब” में आइटम का जगहा आईटम बम दाखिल हो जाव, त मामिला जमही के बा.\n“नसीब” में ई आइटम बम बन के आइल बाड़ी संभावना सेठ जेहसे दिल के मरीजन के परखच्चा त उड़ही क बा. बाकिर सवाल ई बा कि खुद रवि कश्यप एह बम के सम्हरिहें कइसे ? चुलबुल पांडे के राजाजी बनाके लाइम लाईट में ले आवे के कारनामा कर देखावेवाला रवि कश्यप के दिल वइसे त बहुते मजबूत बतावल जाला. देखल जाव कि कद्रदानन के दिल हड़पे ला एह आइटम गर्ल के जुगाड़ करे वाला रवि कश्यप खुद एह “अटैक” से कइसे निबटत बाड़न ?


अनेर आ अपराध का खिलाफ मनोज तिवारी आ रिंकू घोष के लड़ाई – Anjoria\nभोजपुरी मेगा स्टार मनोज तिवारी के सक्रियता राजनीति आ फिलिमन में एके जस बढ़ल बा. उत्तर पूर्व दिल्ली से भाजपा सांसद मनोज तिवारी चुनाव परिणाम निकले से दूइए दिन पहिले चांदिवली स्टूडियो में असलम शेख निर्देशित फिलिम ‘औरत खिलौना नहीं’ के शूटिंग करत रहलन. जब हम चहुँपनी त मनोज तिवारी आ रिंकू घोष प एगो रोमांटिक गाना फिलिमावल जात रहुवे.\nलमहर दिन बाद मनोज तिवारी आ असलम शेख साथे काम करत बाड़े. जबकि असलम शेख आ मनोज तिवारी के जोड़ी हिट रहल बा. एही तरह रिंकू घोष आ मनोज तिवारी के जोड़ीओ कामयाब मानल जाले.\nपप्पू खन्ना के नृत्य निर्देशन में फिलिमावल जात गाना के बोल रहुवे ‘लव यू लव यू’. ब्लैक ड्रेस में सुरक्षाकर्मियन का मौजूदगी में शूटिंग करत मनोज तिवारी के लोग अगवाह बधाईओ दिहले जात रहुवे. फिलिम में मनोज तिवारी के किरदार एगो इमानदार आ कर्तव्य निष्ठ पुलिस अफसर के बा जवना के कर्तव्य निष्ठा विभाग में बेमतलब हो गइल बा बाकिर उ हार नइखन मानत. व्यवस्था में रहिए के अनेर आ अपराध का खिलाफ आपन लड़ाई जारी राखत बाड़े. अब ई तरीका कवन बा से ही फिलिम के क्लाईमेक्स बा. निर्देशक असलम शेख के लागत बा कि ई तरीका नवहियन का संगे संग पुलिसो के नीमन लागी.\nPrevious Post: हमरा ला सही आदमी चुने के काम हमार बापे महतारी करीहें – रिंकू घोष\nNext Post: लतखोरन के सुधरीहें सीमा सिंह


सुजीत तिवारी के बढ़िया पहल – Anjoria\nसुजीत तिवारी के बढ़िया पहल\nसिनेमा भोजपुरी में संकट मोचन नाम से जानल जाए वाला मशहूर फिलिम फाइनेन्सर आ निर्माता सुजीत तिवारी बदहाली के दौर से गुजरत इंडस्ट्री के संकट से उबारे ला एगो बढ़िया पहल भोजपुरी फिलिम के निर्मातन से कइले बाड़न. सुजीत तिवारी ओह लोग से गोहार लगवले बाड़न कि अगर सिनेमाघर में दर्शकन के संख्या बढ़ावे क बा ओह लोग के सी फैक्टर पर काम करे के पड़ी.\nएह सी फैक्टर का बारे में सुजीत बतवले कि भोजपुरी फिलिमन के ना चलला के कारण होला सी फेक्टर के अभाव. कहले कि फिलिमन में चार गो सी होला, कास्टिंग, कौस्ट्यूम, कोंनसेप्ट अउर कैमरा. भोजपुरी फिलिम बनावे वाला ना त किरदार मुताबिक कास्टिंग कर पावेलें, ना कौस्ट्यूम पर ध्यान देले. घिसल पीटल कहानी ले के कवनो कैमरा से शूट कर लेलें. इहे कारण बा कि आजु दर्शकन के प्यार भोजपुरी फिलिमन के नइखे मिलत. एहीसे सुजीत निर्माता लोगन से कहत बाड़न कि अगर एह सी फैक्टर पर ध्यान दिहल शुरू कर दीहें त बिना शक सिनेमा भोजपुरी के सुनहरा दौर फेरू शुरू हो जाई.\nअपना सी पी आई मूवीज के बैनर से सुजीत तिवारी अनेके फिलिम परोसले बाड़न. उनुका आवे वाली फिलिमन में दूध का कर्ज, कच्चे धागे, जानी दुश्मन, प्रतिज्ञा २ अउर एगो मराठी फिल्म मध्यमवर्ग वगैरह शामिल बाड़ी सँ.\nजानत चलीं कि पिछला दिने मुंबई के इस्कान मंदिर के सभागार में आयोजित एगो भव्य कार्यक्रम में आपकी आवाज़ फाउन्डेशन के अठवाँ प्रेस मीडिया अवार्ड में सुजीत तिवारी के सम्मानित कइल गइल.\nरवि किशन संगे अंजना के ठुमका\nकोलकाता के मॉडल सुजीत गुप्ता भोजपुरी में


भोजपुरी सिनेमा के नयका एक्शन हीरो सूरज – Anjoria\nभोजपुरी सिनेमा के नयका एक्शन हीरो सूरज\nJuly 12, 2014 Editor फिल्म, मनोरंजन 0\nभोजपुरी सिनेमा में एक्शन हीरो के रूप में अपना के टिकावे आवत बाड़न सूरज सिंह. बचपने से मार्शल आर्ट के शौकीन रहल अभिनेता सूरज के पहिला प्यार मार्शल आर्टे ह. देश विदेश में एकर ट्रेनिंग कर चुकल सूरज जिम्नास्टिक आ स्टंट के एक्सपर्ट हउवन. फिलिमन के व्यस्तता के बावजूद सूरज रोज चार से छह घंटा ट्रेनिंग करेले.\nबिहार के पटना शहर के मूल निवासी सूरज सिंह ओम सीरीज बैनर के फिलिम ’दिल और दिवार’ में बतौर एक्शन हीरो नजर अइहें. नायिका रहीहें रानी चटर्जी. एह फिलिम के निर्माता (इंस्पेक्टर चांदनी फेम) अरुण कुमार हउवन आ निर्दशक अजय सिंह.\nबाकी कलाकारन में नेहा तिवारी, सोनू, दिनेश राय, पूनम पाण्डेय, अउर दीपक भाटिया के नाम खास बा.\nअभिनेता सूरज बतावत बाड़न कि ‘दिल और दीवार’ के सगरी स्टंट उ खुदे कइले बाड़न. एगो गाना में जिम्नास्टिक के इस्तेमाल भइल बा. सूरज कम फीस ले के प्रोडक्शन के फायदा करवावल चाहत बाड़न जेहसे बढ़िया फिलिम बने में सहायता मिले.\nमधुबाला के चाहत में राजवीर यादव


बलिया न्यूज (सोमार, 14 सितंबर 2015) – टटका खबर\nमऊ जिला के कोपागंज में दक्खिन टोला के रैनी पुलिया का लगे एगो मोटरसाइकिल पर अपना भाई के साथे जात एगो लड़िकी के गोली मार के हत्या कर दीहल गइल. 18 बरीस के एह लड़िकी से चार साल पहिले जब ऊ महज 14 बरीस के रहुवे तीन गो बदमाश गैंग रेप कइले रहले सँ बाकिर पुलिस ओह रसूखदारन के बचावत रहल. मजबूरन ओह लड़िकी के कोर्ट के शरन लेबे के पड़ल आ दू दिन बाद कोर्ट में ओकर बयान होखे वाला रहुवे. बाकिर ओह से पहिलहीं ओकरा के गोली मार के मुआ दीहल गइल. साल 2011 में4जून के ओह लड़िकी के ओकरा स्कूल के प्रबंधक, स्कूल के चपरासी के लड़िका आ ओकरे गाँव के एगो अउर लड़िका स्कूल से उठा ले गइलें आ तीन दिन ले ओकरा साथे रेप कइले सँ. बाद में पुलिस एह मामिला में से संचालक आ चपरासी के बेटा के नाम हटा दिहले रहुवे.\nशिक्षा मित्रन के सहायक अध्यापक बनावे पर इलाहाबाद हाई कोर्ट से लगावल रोक का बाद से शिक्षा मित्रन में हताशा आ खीस पनप गइल बा. काल्हु कतहीं शिक्षा मित्र हताशा में आपन जान दे दिहलें त केहू के दिल के दौरा पड़ला से मौत हो गइल. कई जगहा विरोधो प्रदर्शन भइल बा. राज्य सरकार चौकन्ना हो गइल बिया आ हालात सम्हारे में जुटल बिया.\nलखनऊ के एमबी क्लब शिया धर्मगुरु कल्वे सादिक के घुसे ना दिहलसि काहे कि ऊ कुर्ता पाजामा पहिरले रहसु. धर्मगुरू कल्वे सादिक के एगो समारोह खातिर नेवतल गइल रहे. एह बात के जानकारी मिलला का बाद राज्यपाल क्लब से जबाब पूछले बाड़न आ ओकरा से आपन ड्रेस कोड के नियम देखावे के कहले बाड़न.\nअतवार का दिने बलिया के समाजसेवी स्व. सर्वजीत सिंह के चउथका पुण्य तिथि पर आईएमए का तरफ से उनुका पैतृक गाँव अखार में मुफ्त चिकित्सा शिविर लगावल गइल जवना में सैकड़ो लोग आपन निदान करावे चहुँपल. एह मौका पर मुख्य चिकित्साधिकारी डा. पीके सिंह आ अनेके खासमखास लोग मौजूद रहलें\nअतवार का दिने अचानके कैबिनेट मंत्री नारद राय आ सांसद नीरज शेखर जिला चिकित्सालय के इमरजेन्सी में आ धमकलें आ व्यवस्था में खामी देख के सीएमएस के चेतवलें. मजा के बात बा कि अस्पताल में जरूरी उपकरण बा कि ना, काम करत बा कि ना, से केहु ना देखे बाकिर उपर झाँपर के बात खातिर बयानबाजी जरूर करेलें राजनेता. मतलब बस अतने होला कि जनता बुरबक बनत रहो आ बुझो कि ओकर नेता ओकरा ला बहुते बेचैन बाड़े.\nमिर्जापुर के पंचेगड़ा में अपना ससुरारी में आ बसल एगो आदमी अपना मेहरारू समेत शनिचर का रात में जहर खा लिहलसि. कहल जात बा कि ओकरा पर बहुते कर्जा हो गइल रहुवे आ एही परेशानी का चलते दुनू बेकत जहर खा लिहलें. बाकिर मेहरारू के जान बाच गइल बा.\nवाराणसी में अपना बिरादरी के एगो नवही के मारपीट का मामिला में गिरफ्तारी का बाद शहर के सगरी मसानघाटन पर एक घंटा ले दाह संस्कार रोक दिहलें चौधरी समाज. बाद में केहु तरह पुलिस अधिकारी एह लोग के समझा बुझा के मामिला सम्हरलें.\nTags: News in Bhojpuri from Ballia and UttarPradesh, टटका खबर, बलिया न्यूज, भोजपुरी में खबर.


खबर एक नजर में (15 जून 2011) – टटका खबर\nएह सदी के सबले लमहर चन्द्रग्रहण आजु\nआजु रात १२ बज के ५० मिनट से शुरु होखे वाला चन्द्रग्रहण १०० मिनट तक रही. चन्द्रग्रहण के शुरुआत रात एगारह बज के बावन मिनट से शुरु हो जाई आ तीन बज के बत्तीस मिनट ले रही. एह सदी के ई सबले बड़हन चन्द्रग्रहण होखे जा रहल बा. एह बीच चन्द्रमा तरह तरह के रंग में आई. एहसे रात में जाग के चन्द्रग्रहण के देखल जरुरी बा. रोज रोज अइसन प्राकृतिक लीला ना होले.\nबाबा के तबियत उनुका योग के हवा निकाल दिहलसि\nबाबा रामदेव के अनशन का बाद के उतरल चेहरा देखि के आ डाक्टरी सलाह सुन के कि बाबा के अगिला कुछ दिन लें प्राणायाम आ योग करे से मना कइल गइल बा, आम आदमी के मन में बनल योग के छवि धूमिल भइल बा. बाबा जब अपने स्वास्थ्य अपना योग से ठीक ना कर सकसु त दोसरा के का ठीक करीहें ? एकरे के कहल जाला चौबे गइलन छब्बे बने दूबे बनि के अइलन. पड़लन राम कुकुर का पाले खींच खाँच ले गइलस खाले.\nबड़कन का लड़ाई में लड़िकन के फजीहत\nमगध विश्वविद्यालय आ वीर कुंवर सिंह विश्वविद्यालय के कुलपतियन के नियुक्ति के पटना उच्च न्यायालय गैरकानूनी बता दिहलसि त ऊ लोग सुप्रीम कोर्ट में चल गइल. जवना चलते ना त ऊ लोग प्रभार में बा ना दोसरा कुलपति के नियुक्ति हो रहल बा. सरकार कुलाधिपति राज्यपाल महोदय से कहलसि कि तबले प्रमंडलीय आयुक्तन के कुलपति के प्रभार दे दिहल जाव. बाकिर राज्यपाल महिदय कुछ सुनत नइखन. परिणाम ई बा कि विद्यार्थियन कें डिग्री नइखे मिल पावत आ शिक्षकन के तनखाह. देखल जाव महामहिम राज्यपाल कबले निर्णय लेत बाड़े.\nबिहार के हॉकी टीम क्वार्टर फाइनल में\nभोपाल में हो रहल पुरुष हॉकी चैम्पियनशिप का नॉक आउट में बिहार के टीम बंगाल के दू एक से हरा के क्वार्टर फाइनल में चहुँप गइल बिया. एकरा पहिले ऊ लीग मैचन में दिल्ली आ आंध्र प्रदेश के हरवले रहल.\nसाईं बाबा के मंदिर का गेट पर हत्या\nकाल्हु रात शिरडी के साईं बाबा के मंदिर का गेट नम्बर तीन पर दू गो नौजवानन के लाश मिलल बा जवनन के बेरहमी से कत्ल कइल गइल बा. मंदिर हमेशा अपना भक्तन से गुलजार रहेला बाकिर एह घटना के देखे वाला भा एकरा बारे में बतावेला केहू ना मिलल.\nहर विश्वविद्यालय में खोल जाई सेंटर आफ एक्सेलेंस\nयूपी का हर विश्वविद्यालय में हर विषय के एगो सेंटर आफ एक्सेलेंस खोलल जाई जहाँ ओह विषय से जुड़ल हर तरह के जानकारी आ अध्ययन के सुविधा मौजूद करावल जाई. एह केन्द्रन के दोसरो विश्वविद्यालयन से आपस में जोड़ल जाई.


चारा घोटालाबाज लालू के रिम्स से जेल भेजल जा सकेला – टटका खबर\nचारा घोटालाबाज लालू के रिम्स से जेल भेजल जा सकेला\nरांची 01 मई. झारखंड में चारा घोटाला मामिला में सजायाफ्ता मुजरिम आ जेल के सजा काटत राष्ट्रीय जनता दल के अध्यक्ष लालू प्रसाद यादव आजु सबेरे कड़ा सुरक्षा का बीच राजधानी एक्सप्रेस से रांची चहुंपल.\nदिल्ली में सीधा खड़ा हो के पुलिस वालन के धकियावे वाला लालू यादव राँची में अपाहिज कुर्सी ध लिहलें आ एह सजायाफ्ता मुजरिम लालू के सीधे राजेन्द्र आयुर्विज्ञान संस्थान (रिम्स) ले जाइल गइल. ओहिजा एह कैदी लालू के जाँच करावल जा रहल बा आ एह काम ला डॉक्टरन के एगो टीम बनावल गइल बा.\nअखिल भारतीय आयुर्विज्ञान संस्थान (एम्स) में फिट करार दीहल गइल लालू प्रसाद यादव के स्वास्थ्य का बारे में जाने ला होटवार जेल के प्रशासनो रिम्स से संपर्क में बा. अब चूंकि लालू के ब्लड प्रेशर आ शुगर लेवल ठीक मिलल बा त अधिका उमेद बा कि लालू के फेरु जेल के हवा खाए ला भेजल जा सकेला.\nTags: चारा घोटालाबाज लालू


इशकबाज राकेश मिश्रा – Anjoria\nअपना पहिलके फिलिम ‘प्रेम दिवानी’ से देखते-देखत भोजपुरी सिनेमा के आकाश पर छा जाए वाला राकेश मिश्रो अब सुपर स्टारन का कतार में शामिल बड़न आ हर बड़का बैनर उनका के अपना फिलिमन में नायक बनावत बा.\nइनकरे फिलिम ‘दीवानगी हद से’ का बारे में बतावल जात बा कि एह फिलिम के बिहार में मुँह मांगा दाम पर कीनल गइल बा आ जल्दिए रिलीजो होखे वाला बा. ओहिजे ‘प्यार किया तो डरना क्या’ फिलिम के शूटिंग पूरा के राकेश मिश्रा अब अपना नया फिलिम ‘इशकबाज’ के शूटिंग गुजरात के राज पिपला में करत बाड़न. दीपक जौली के बनावल आ निर्देशित एह फिलिम में राकेश के साथ बतौर खलनायक बाड़न संजय पांडे. एकर निर्माता कांतिलाल पी.मारू आ निर्देशक दिनेश यादव हउवें.\nराकेश के एगो अउर फिलिम ‘दिवाना २’ फ्लोर पर जाए वाला बा. एकरा के आदि शक्ति इंटरटेनमेंट के बैनर में बनावल जाता.


पहिला चरण के मतदान काल्हु हो गइल, दूसरका दौर अतवार का दिने – Anjoria\nOct 22, 2010 बिहार विधानसभा चुनाव.\nबिहार विधानसभा चुनाव के पहिलका दौर काल्हु मजगर सुरक्षा का बीचे बढ़िया से निबट गइल. एह दौर में पचपन फीसदी मतदाता वोट डललन. ४७ सीटन खातिर करावल गइल एह मतदान में ६३१ उम्मिदवारन के जीत हार के फैसला मतपेटी में बन्द हो गइल बा. एह में जदयू के २६, भाजपा के २१, राजद के ३१, लोजपा के १६, माकपा के ७ , भाकपा के ११, राकांपा के ३३, माले के १७, आ कांग्रेस के ४७ गो उम्मीदवार शामिल बाड़े.\nचुनाव के दुसरका दौर खातिर प्रचार के काम आजु साँझ से बन्द हो जाई. तबले हर पार्टी आपन पुरा लाव लश्कर एह काम में लगा दिहले बा. अतवार का दिन होखे वाला दुसरका दौर के मतदान में शिवहर, सीतामढ़ी, दरभंगा, मुजफ्फरपुर, समस्तीपुर, आ पूर्वी चंपारन जिला में वोट डालल जाई. एह दौर में ४५ सीट के चुनाव होखे वाला बा.\nपूरा खबर टटका खबर डॉटकॉम पर पढ़ीं\nपहिला चरण के मतदान आजु, सगरी तइयारी पूरा\nबिहार में मतदान के दूसरका दौर


स्वर्ण पदक जीत के आइल पूनम यादव के स्वागत में वाराणसी में जश्न – टटका खबर\nस्वर्ण पदक जीत के आइल पूनम यादव के स्वागत में वाराणसी में जश्न\nवाराणसी, 13 अप्रैल (वार्ता). ऑस्ट्रेलिया के गोल्ड कोस्ट में भइल 21वां राष्ट्रमंडल खेल में भारत के स्वर्ण पदक दिअवला का बाद आजु अपना पैतृक शहर वाराणसी लवटल पूनम यादव के जोरदार स्वागत कइल गइल.\nबाबतपुर के लाल बहादुर शास्त्री अंतरराष्ट्रीय हवाई अड्डा पहुंचना से पहिलहीं उनुका अगवानी में ढेरे नात-रिश्तेदार आ सैकड़न खेल प्रेमी पहुंच गइल रहलें. पूनम यादव के एहिजा उतरते “भारत माता की जय” आ “पूनम यादव जिंदाबाद” के नारा अउर ढोल-नगाड़ा के थाप से आसमान गूंज उठल. उनुकर स्वागत फूल-माला से भइल आ शहर के कई इलाकन में खेल प्रेमी जश्न मनवलें. हवाई अड्डा पर संवाददातन से बतियावत पूनम यादव कहली कि माता-पिता, कोच अउर परिवार के मदद आ आशीर्वाद से उनुका ई स्वर्ण पदक जाते के मौका मिलल. कहली कि आजु के दिन उनुका ला बहुते बड़ दिन बा. आ एही दिन का उमीद में उनुकर पिता कर्जा लेके उनुका ला जरूरी खानपान के इंतजाम कइलें. उनुके सूझबूझ आ साहस का बदौलत उनुका अतना बड़हन खुशी नसीब भइल.\nआत्मविश्ववास से भरल पूनम यादव कहलि कि आवे वाला एशियन आ ओलंपिक खेलो के तइयारी करीहें आ बेहतर से बेहतर परिणाम ले आवे के कोशिश करीहें.\nउत्तर प्रदेश सरकार से 50 लाख रुपिया के इनाम आ राजपत्रित पदाधिकारी के पद देबे के एलान पर खुशी जतावत मुख्यमंत्री योगी आदित्यनाथ ला आभार जतवली.\nपूनम यादव हरहुआ विकास खंड के दांदूपुर गांव के हई.\nTags: पूनम यादव, भारोत्तोलन, वाराणसी, स्वर्ण पदक\nपूनम यादव भारत के दिअवली पंचवा स्वर्ण पदक


Know How Akshaya Tritiya is very important in farmer life Bhojpuri: अक्षय तृतीया के समहुत, एकर किसान जीवन में बा बड़ा महातम– News18 Hindi\nअस्तिरिथिया के समहुत क मतलब नया साल में खेती बारी क शुरुआत. पूर्वी उत्तर प्रदेश में एह दिन के परंपरा से बड़ा महत्व बा. लेकिन आज के मशीन के समय में लोग इ कुल भुलात जात बाडन. हमके आपन बचपन याद आवेला, जब हमनी के खेती हल-बैल से होखे, पूरा गाँव के समहुत एही दिन पूरा विधि-विधान से होखे.\nLast Updated : May 14, 2021, 15:44 IST\nअक्षय मतलब, जेकर क्षय न होखे. यानि जेवन कबो न घटे. इही से अक्षय तृतीय यानि अस्तिरिथिया के किसान जीवन में बहुत महातम बा. खेती बारी भारतीय जीवन का आधार ह. कृषि जीवन के हर एक काम में लोक के अलग अलग रूप देखे के मिलेला. नया साल, यानि चइत महीना से शुरू होखे वाला साल क पहिला त्यौहार अस्तिरिथिया के समहुत होला. बैशाख के अंजोर के तीसरा दिन एके मनावे के परंपरा बाटे. अइसन मान्यता बा कि इ दिन बहुत शुभ होला. एही से ए दिने खेती के शुरुआत यानि समहुत कइल जाला.\nअस्तिरिथिया के समहुत क मतलब नया साल में खेती बारी क शुरुआत. पूर्वी उत्तर प्रदेश में एह दिन के परंपरा से बड़ा महत्व बा. लेकिन आज के मशीन के समय में लोग इ कुल भुलात जात बाडन. हमके आपन बचपन याद आवेला, जब हमनी के खेती हल-बैल से होखे, पूरा गाँव के समहुत एही दिन पूरा विधि-विधान से होखे. लोक में एकर मान्यता ई बा कि एह दिन से नया साल के खेती बारी के शुरुआत होला. जे अस्तिरिथिया के समहुत कर लेला ओके साल के अउर कौनो समहुत करे के जरुरत ना पडेला. इही से एकर एतना महातम बा.\nसमहुत के शुरुआत सबसे पहले गाँव के पंडित जी से साईत पुछ के होला. घर के कुल मर्द लोगन के नाव बतावल जाला फिर पंडित जी केहु एक आदमी के नाम से साइत बतावेलन. समहुत का दिने विशेष भोजन बनेला जेमे दाल वाली पूरी, पाकल कोहड़ा के मिठकी तरकारी अऊर कच्चा आम डाल के आटा के मुरब्बा (गुरुमा) बनेला. समहुत करे के सामग्री में सबसे पहिले लकड़ी क एक बिता क हल और समहुती लउर (लाठी) जीवन क सामान्य उपयोग ना होला. इ लऊर बस समहूत का दिने ही निकालल जाला. एकरा बाद सवा किलो सावां, जनेरा (ज्वार) या बजड़ा (बाजरा) में से कौनो एगो के बीज, फूल, फुलहा लोटा में भर के साफ जल, घी क दिया, अगरबत्ती, दहीगुड़ जुटावल जाला. एक ओर समहुत के तैयारी शुरू होई और दूसरा ओर दाल पूरी बनावे खातिर चना क दाल रसोई में उबाले खातिर रखा जाई. समहुत करे खातिर बीच आँगन में लीप पोत के ठहर दियाई और पूरब मुहें समहुत करे वाला के बैठे खातिर एगो पीढ़ा धराला. ओकरा बाद लाठी और हल के साफ पानी से धो के ठहर पर रखल जाला. समहुत करे वाला नहा के साफ कपड़ा पहिन के आंगन में ठहर पर बइठेला. सबसे पहिले जल वाला लोटा में रस्सी क अरिवन लगा के लउर में टांगेला. ओकरा बाद कटोरी में दहीगुड़ मिला के लोटा का ऊपर रखल जाला. दही वाली कटोरी के पतई के दोना से या प्लेट से ढक देहल जाला. फिर सावां के बीज के गमछा का एगो छोर पर गठिया लेहल जाला. गमछा का दूसरा छोर पर पूजा वाला सामान गठियावल जाला. ओकरा बाद गमछा के लउर के दूसरा छोर पर बांध देहल जाला.\nसमहुत करे वाला नंगे पांव खेत तक जाला. समहुत ओही खेत में कईल जाला जेवना में खेती होखे. कुछ लोग बगईचा में भी समहुत करे ला. घर से निकलला के बाद घरे अईला तक समहुत करे वाला रास्ता में कुछ भी बोलेला ना. जब खेत में पहुंचेला त साईत में जेवन दिशा पंडित जी बतवले रहेलन ओही दिशा में बैठेला. ओकरा बाद खेत बनावेला. खेत बनावे क नियम बाटे. उ एह तरे ह. दखिन एक बित्ता, उत्तर डेढ़ बित्ता, पूरूब- पछिम आधा-आधा बित्ता. एही नाप से नाप के खेत बना के काठ के लकड़ीनुमा हल से जुताई करके थोड़ा सा बीज छिटल जाला. फिर जल चढ़ा के फूल अउर दहीगुड़ चढ़ावल जाला. ओकरा बाद दिया और अगरबत्ती दिखा के खेत के प्रणाम कईल जाला. अउर इ बिनती कईल जाला कि आवे वाला खेती के सम्मान बचल रहे अउर घर परिवार क भरण पोषण ठीक से हो जाए. जेवन बीज बचल रहेला ओके गठिया के घरे ले आइल जाला. फिर उ बीज जब खेत के बोआई होला त ओमे मिलाके बोवल जाला. घरे आइला के बाद आँगन में ओही ठहर पर बईठ के कुल समान रख देहल जाला. फिर ओहि जे पानी पियले के बाद उठ के अपना घर के सभी बड़ लोगन के प्रणाम कईल जाला.\nकुल मिला के अस्तिरिथिया खेती वाला जीवन क उत्साह अउर आस्था के दिन ह. एह दिन का बाद किसान लोगन का मन से बहुत कुछ क भय भी समाप्त हो जाला. साथ ही अब कौनो भी सामान्य बाधा आवे के भय ना रहेला. मानल ट इहो गईल बा कि अस्तिरिथिया के समहुत के बाद खेती में नुकसान के संभावना बहुत कम हो जाला और उपज बहुत बढ़िया होला. (लेखक संतोष कुमार राय पत्रकार हैं. यह उनके निजी विचार हैं.)


Bhojpuri: दुनिया के सबसे बड़का एयरलिफ्ट, ना बम फूटल ना गोली चलल- world s largest airlift Pankaj Praveer Shared Story Read in Bhojpuri Taliban news – News18 हिंदी\nBhojpuri: दुनिया के सबसे बड़का एयरलिफ्ट, ना बम फूटल ना गोली चलल\nदुनिया के सबसे बड़ एयरलिफ्ट ऑपरेशन में हवाई जहाज के करीब अढ़ाई लाख फेरा लगल रहे। ना बम चलल ना बंदूक, ना खून के एक कतरा भी बहल अउर हो गइल काम। ई ऑपरेशन 15 महीना तक चल रहे। ओह घरी अमेरिका के राष्ट्रपति रहन ट्रूमेन।\nपंकज प्रवीर जेएनयू से इंटरनेशनल रिलेशंस में एमए कइला के बाद यूपीएससी के तइयारी करत रहन। दिल्ली से गांवे अइल रहन। साथी-संघतिया के जमघट लागल रहे। अफगानिस्तान के हलात पs चर्चा होत रहे। नवलकिशोर कहले, अमेरिका जइसन बरियार देश के अफगानिस्तान में तौहीन हो गइल। अमेरिका हजारों लोग के बचइलस लेकिन काबुल में 13 सैनिक मारे जाए से ओकर सब कइल धइल पानी में चल गइल। राष्ट्रपति जो बाइडन के अमेरिका में किरकिरी हो रहल बा। अमित रंजन पकज प्रवीर देने देख के कहले, का पंकज भाई ! का कहत बाड़s ? का काबुल हवाई अड्डा से लोग के निकाले में अमेरिकी नीति फेल हो गइल ? पंकज प्रवीर जबाब देले, अमेरिकी राष्ट्रपति जो बाइडन कइसे ई खतरनाक मिशन में नाकाम हो गइले, एकरा के समझे खातिर एगो पुरान घटना के जिकिर जरूरी बा। ई घटना दुनिया के सबसे बड़ एयरलिफ्ट ऑपरेशन रहे जवना में हवाई जहाज के करीब अढ़ाई लाख लाख फेरा लगल रहे। ना बम चलल ना बंदूक, ना खून के एक कतरा भी बहल अउर हो गइल काम। ई ऑपरेशन 15 महीना तक चल रहे। ओह घरी अमेरिका के राष्ट्रपति रहन ट्रूमेन।\nअमेरिका के पूर्व राष्ट्रपति ट्रूमेन से बाइडन के तुलना\nपंकज प्रवीर घटनाक्रम बतावे के पहिले अमेरिका के मौजूदा राष्ट्रपति जो बाइडन अउर पूर्व राष्ट्रपति हैरी ट्रूमेन के बीच तुलना कइले। बाइडन अउर ट्रूमेन दूनो जना डेमोक्रेटिक पटी के राष्ट्रपति रहन। ट्रूमेन के ऐतिहासिक एयरलिफ्ट से डेमोक्रेटिक पाटी के लोकप्रियता आसमान पs पहुंच गउल रहे। ऊ 1948 में दोबारा राष्ट्रपति के चुनाव जीतले। 2021 में जो बाइडन के नाकाम एयरलिफ्ट से डोमोक्रेटिक पाटी के ग्राफ लगातार नीचे गिर रहल बा। जब ट्रूमेन एयरलिफ्ट ऑपरेशन के रणनीति बनवले रहन ओह घरी दुनिया के हालत बहुत खराब रहे। सेकेंड वर्ल्डवार खतम हो गइले रहे। अमेरिका जापान में एटम बम गिरा के तबाही मचा चुल रहे। तब ले सोबियत संघ (रूस) भी एटम बम बना ले रहे। महाजुद्ध खतम भइल तs अमोरिका अउर सोबियत संघ में शीतयुद्ध शुरू हो गइल। दुनिय़ा के सरदार बने खातिर दूनो देश आमने-सामने आ गइले। एही बीच सोवियत संघ जानबूझ के अमेरिका अउर ब्रिटेन से पंगा लेलस। अब बुझाये लागल कि एटम बम वला दू देश में लड़ाई शुरू हो जाई। राष्ट्रपति ट्रूमेन खुद महाजुद्ध के बिनाश देखले रहन। उहे जापान पs एटम बम गिरावे के औडर देले रहन। तब ट्रूमेन बहुत बुद्धिमानी से एह मामला के हैंडिल कइले। दुनिया में आज तक अतना लंबा अउर बड एयरलिफ्ट कबो ना भइल। ई ट्रूमेन के लीडरशिप क्वालिटी रहे कि बिना कवनो खून खराबा के एयरलिफ्ट ऑपरेशन पूरा हो गइल। ई एयरलिफ्ट बेलकुल लग रहे। एकरा में आदिमी कम अउर खाये-पीये के समान के अधिक लिफ्ट कइल गइल रहे।\nसोबियत संघ के मनमानी से बर्लिन में घेराबंदी\nपंकज प्रवीर मेन टौपिक पs अइले। सेकेंड वर्ल्डवार खतम भइल तs मित्र देश (सोवियत संघ, अमेरिका, ब्रिटेन, फ्रांस) पराजित जर्मनी के दू भाग में बांट देले। पश्चिम जर्मनी में अमेरिका अउर ब्रिटेन के बरचस्व कायम भइल। पूर्वी जर्मनी में सोवियत संघ के दबदबा हो गइल। राजधानी बर्लिन के भी पश्चिम अउर पूर्वी भाग में बंटवारा कइल गइल। सोवियत संघ पूरा जर्मनी पs कब्जा कइल चाहत रहे। एही बीच मई 1948 में सोवियत संघ पूर्वी बर्लिन शहर के घराबंदी कर देलस। सड़क बनावे के नंव पs बैरिकेड खाड़ा कर दिहल गइल। सोवियत संघ रेल गाड़ी अउर नाव खेवे पs भी रोक देलस। बर्लिन स्प्री नदी के किनारे बसल बा। ईहां नाव चाहे मोटरबोट से पंहुच जा सकत रहे। लेकिन सोवियत संघ के रोक के चलते पश्चिम बर्लिन चारो तरफ से घेरा गइल। पश्चिम बर्लिन में रहे वला अमेरिका-ब्रिटेन के समर्थक लोग पिंजरा में कैद हो गइले। कोई पश्चिम बर्लिन तब्बे पहुंच सकत रहे जब ऊ रूस के दबदबा वला इलाका के पार करे। लेकिन ई संभव ना रहे। पश्चिम बर्लिन के टोटल सप्लाई ठप हो गइल। खाये-पीये के समान के कमी होखे लागल। ओह घरी खाना कोइला के चूल्हा पs बनत रहे। कोयला के कमी होखे लागल। सोवियत संघ पश्चिम बर्लिन के बिजली भी काट देलस। हालत खराब होखे लागल।\n1948 – पश्चिम बर्लिन में एयरलिफ्ट\nपंकज प्रवीर के कहानी जारी रहे। ओह घरी में पश्चिम बर्लिन में अमेरिका के सैनिक अफसर जनरल लुकस क्ले तैनात रहन। ऊ राष्ट्रपति ट्रूमेन के संदेश भेजले, हालत बहुत खराब बा। लेकिन अमेरिका के राष्ट्रहित सबसे ऊपर बा। सोबियत संघ नाकाबंदी के जरिये अमेरिकी सेना के पश्चिम बर्लिन छोड़े खातिर दबान बना रहल बा। लेकिन हमरा बिचार से अमेरिका के पश्चिम बर्लिन में बनल रहे के चाहीं। अमेरिका के ताकत अउर इज्जत खातिर ई बहुत जरूरी बा। अगर पश्चिम जर्मनी में रशद पहुंचा दिहल जाई तs हमनी के ईहां मुस्तैदी से डटल रहब जा। ई संदेश सुन के राष्ट्रपति ट्रूमेन बहुत प्रभावित भइले। पश्चिम जर्मनी में खाये-पीये के समान के 36 दिन के ही स्टौक बांच गइल रहे। कोइला के स्टौक भी 45 दिन ही रहे। तब जा के राष्ट्रपति ट्रूमेन इंग्लैंड के परधानमंतरी से बात कइले। पश्चिम जर्मनी जाए खातिर खाली हवाई मार्ग ही खुला रहे। लेकिन एकरो में खतरा रहे। सोवियत प्रभाव वला पूर्वी जर्मनी के ऊपर से ही हवाई जाहज के जाये के रहे। लेकिन अमेरिका अउर इंगलैंड जोखिम उठावे खातिर तइयार हो गइले। तब एयरलिफ्ट के जोजना बनावल गइल।\nऐतिहासिक एयरलिफ्ट ऑपरेशन\n24 जून 1948 से एयर लिफ्ट ऑपरेशन शुरू भइल । अमेरिका के 17 अउर इंगलैंड के आठ हवाई जहाज एकरा में शामिल भइले। रोज 646 टन आटा, 109 टन मीट- मछरी, 180 टन आलू, 180 टन चीनी, 11 टन कौफी, 19 टन दूध के पौडर पश्चिम बर्लिन पहुंचावल जाये लागल। रोज करीब चार हजार टन कोइला, पेट्रोल अउर डीडल के भी जरूरत रहे। कोयला से खाना के अलावा बिजली भी बनत रहे। कोइला, पेट्रोल भी हवाई जहाज से ढोयाले लागल। सारा समान पैरासूट से पश्चिम बर्लिन में गिरे लागल। एने से समान जहाज में लदा के पश्चिम बर्लिन जाए। ओने से अगर कनवो अमेरिकी सैनिक भा कवनो नागरिक बाहर निकलल चाहस तs उनको ले आवल जाए। जहाज तs खालिये लौटत रहे।\n15 महीना शांति से चलल बर्लिन एयरलिफ्ट\nसोवियत संघ ई देख के पहिले तs तिलमिलाईल लेकिन मित्र देश के ताकत देख के चुप लगा गइल। अमेरिका ई अभियान शांति से चलावल चाहत रहे लेकिन ऊ बैकअप प्लान भी तइयार रखले रहे। राष्ट्रपति ट्रूमेन एयरलिफ्ट के सुरक्षित बनावे खातिर लंदन के एयरफोर्स स्टेशन पs बी-29 लड़ाकू बिमान भेज देले रहन। ई लड़ाकू बिमान एटम बम गिरावे के क्षमता से लैस रहे। सोबियत संघ के स्टालिन भी तीसरा विश्वयुद्ध ना चाहत रहन। ई एयरलिफ्ट बेरोकटोक चलत रहल। सोबियत संघ के चाल नाकाम हो गइल। अंत में थक हार के सोबियत संघ सितम्बर 1949 में पश्चिम बर्लिन से आपन घेरा हटा लेलस। ई एयरलिफ्ट 15 महीना चलल जवना में 23 लाख 25 हजार 510 टन समान गिरावल गइल। 25 हवाई जहाज करीब ढाई लाख फेरा लगवले। ना बम फूटल ना गोली चलल अउर पूरा होइल बर्लिन एयरलिफ्ट। अंत में पंकज प्रवीर कहले, अगर ट्रूमेन जइसन बाइडन भी बैकअप प्लान में अगल-बगल परमाणु क्षमता वला लड़ाकू बिमान तइयार रखिते तs आइएस खोरासन के काबुल में धमाका करे के हिम्मत ना होइत। एकरा बाद मंडली में केहू कुछ ना बोलल।\nTags: Bhojpuri News, Bihar News in hindi, News in Bhojpuri


टटका खबर, शुक, ९ जुलाई – Anjoria\nजुलाई 9, 2010 news in bhojpuri, टटका खबर, भोजपुरी समाचार\nअफजाल गुरु के कांग्रेस के दामाद बतवला पर बतकुच्चन\nदेहरादून का एगो रैली में भाजपा अध्यक्ष नीतिन गडकरी पुछ लिहले कि का अफजाल गुरु कांग्रेस के दामाद ह जे ओकरा के साल २००५ में सुप्रीम कोर्ट का आदेश का बादो अबले फाँसी पर नइखे लटकावल जा सकल? स्वाभाविक रुप से कांग्रेस के एह बात झनझनाही के रहुवे से ऊ झनझना उठल बिया. कहले बिया कि गडकरी पागल हो गइल बाड़न आ उनका के पागलखाना भेज देबे के चाहीं. उनका से माफिओ माँगे के माँग भइल बा बाकिर गडकरी अड़ल बाड़े कि ऊ कवनो नाजायज बाति नइखन कह दिहले. जवाब कांग्रेस के देबे के बा कि पाँच साल से काहे ओकरा फाइल पर कवनो फैसला नइखे होत. वइसे हमरा त संकेत इहे लागत बा कि राष्ट्रपति ओकरा के माफी दे दिहन. काहे कि एह बीचे ऊ जतना माफी याचिका निबटवले बाड़ी ओतना कवनो राष्ट्रपति ना निबटवले रहलन आ सबके माफी देत गइल बाड़ी चाहे ऊ हत्यारा कवनो पूरा परिवारे के हत्या कर दिहले होखे. असल में अफजाल के माफी देबे खातिर जमीन तइयार कइल जा रहल बा.\nप्यार में पागल वकील अपना प्रेमिका वकील के कोर्टे में गरदन काट दिहलस\nकर्नाटक हाईकोर्ट में काल्हु एगो नवजवान वकील एगो नवजवान महिला वकील के सभका सामने गरदन काट दिहलस आ कई बेर छूरा भोंक दिहलस. सभे ठकुआइल देखत रहि गइल. बाद में एक आदमी चहेटलसि त ऊ हत्यारा अपना के शौचालय में बन्द कर लिहलसि. पुलिस आइल आ शौचालय के दरवाजा तूड़लसि त उहो गम्हीराहे घवाहिल मिलल. ऊ अपने गरदन काटे के कोशिश कइले रहुवे आ अपना देह पर कई बेर चाकू चलवले रहुवे. ओकरा पाकिट से जहर आ एगो सुसाईड नोट मिलल जवना में ऊ लिखले रहे कि नवीना ओकरा से बियाह करे के तइयार ना भइली त ऊ ओकर जान ले लिहलसि आ अब अपनो जान दे रहल बा.\nहुर्रियत के दस पन्द्रह गो अउरी शहीदन के दरकार बा\nटाइम्स आफ इण्डिया पर छपल एगो खबर में दावा कइल वा कि ओकरा लगे अइसनका सुबूत बा जवना से साबित होत बा कि हुर्रियत अपना भाड़ा के आदमियन से काश्मीर में बवाल करवा रहल बिया. ओह में हुर्रियत नेता गुलाम मोहम्मद दार के अपना एगो कार्यकर्ता शबीर अहमद के कहत बतावल जात बा कि ऊ खाली आपन तनखाह लेला कुछ करे ना. दार ओकरा से कहलसि कि अबही दस पन्द्रह गो अउरी शहीदन के दरकार बा..\nआयोग तीन महीना का भीतर बसपा चुनाव चिन्ह का मामिला में फैसला देव\nसुप्रीम कोर्ट चुनावे आयोग का एगो अरजी पर आयोग के निर्देश दिहलसि कि ऊ तीन महीना का भीतर एह बात के फैसला करे कि बसपा चुनाव चिह्न रद्द करे के अरजी सकारे लायक बा कि ना. आयोग जब ओह दरखास्त के विचारे लायक मान ली तब सुप्रीम कोर्ट आगा के सुनवाई शुरु करी जवना में तय कइल जाई कि राज्य सरकार के निर्देश दिहल जाव कि ना कि चुनाव आयोग के सवाल के जवाब देव.\nराजद लोजपा का आह्वान पर काल्हु बिहार बन्द रही\nबढ़त महँगाई का खिलाफ अपना आन्दोलन का तहत राजद लोजपा काल्हु बिहार बन्द के आह्वान कइले बा. राजद पिछला भारत बन्द में शामिल ना रहे काहे कि ओह बन्द में भाजपा शामिल रहुवे. एहसे ओह लोग के अलगा बन्द मनावल जाई.\nनीतीश आपन रिपोर्ट कार्ड जारी कइलन\nअपना सरकार के साढ़े चार साल का शासन का दौरान पँचवा बेर आपन रिपोर्ट कार्ड जारी करत नीतीश कहले बाड़न कि बिहार में बदलाव आ रहल बा. वइसे त सरकार हर साल २४ नवम्बर के रिपोर्ट जारी करत रहुवे बाकिर अबकी चुनावी साल होखला का चलते आचार संहिता से बचत छह महीना पहिलही आपन रिपोर्ट कार्ड जारी कर दिहले बिया. एहमें बतलावल गइल बा कि अगर बिहार के विकास दर अइसने बनल रह गइल त साल २०१५ ले बिहार के गिनती विकसित राज्यन में होखे लागी.\nकपिलदेव हत्याकाण्ड में मनोज राय के गिरफ्तारी\nपूर्व विधायक कपिलदेव के हत्या कइल सकारे वालन पर मऊ पुलिस दबाव डाल के बसपा नेता आ पूर्व ब्लाक प्रमुख मनोज राय के नाम लेबे के मजबूर कइलस. दुनु हत्यारोपी ई बात पुलिस का विरोध का बावजूद पत्रकारन से कहलन. पुलिस मनोज राय के गिरफ्तार कर लिहले बिया. मनोज राय के कहना बा कि उनका के मुख्तार अंसारी का इशारा पर फँसावल जा रहल बा.\n१२ तारीख के होखी आरा छपरा पुल के शिलान्यास\nबारह जुलाई का दिने मुख्यमंत्री नीतीश कुमार छपरा किनार पर आरा छपरा पुल के शिलान्यास करीहें. एह पुल का बन गइला का बाद आरा छपरा के दूरी बहुते कम हो जाई. एह पुल के नाम बाबू वीर कुंवर सिंह का नाम पर राखल जाई. पुल के टेन्डर जारी हो चुकल बा आ ओकर लागत ५४५ करोड़ रुपिया बतावल जा रहल बा. निर्माण एही महीना से शुरु हो जाई.\nबिहार आ पूर्वांचल बरखा खातिर तरसत बा\nचारो तरफ हो रहल बरखा आ कई जगहा बाढ़ के खतरा का बावजूद बिहार के अधिकतर इलाका आ पूर्वांचल में बरखा एकदमे नइखे होत. गरमी आ उमस से आदमी बेहाल बा. आसमान पर किसान टकटकी लगवले बाड़न बाकिर बरखा होखे के कवनो आसार नइखे बुझात.\nअबकी के फीफा वर्ल्ड कप में रेफरी लोग का फैसला पर उपजल विवाद का बाद फीफा तय कइले बा कि अगिला वर्ल्ड कप में गोललाइन तकनीक के इस्तेमाल कइल जाई आ अधिकारियन के संख्या बढ़ावल जाई. काल्हु शनिचर का दिने जर्मनी आ उरुग्वे तीसरका जगहा खातिर भिड़िहें. सब छँवड़ी झूमर पाड़े त लंगड़ी कहे हमहू! अब एगो तोता भविष्यवाणी कइले बा कि फीफा का फाइनल में नीदरलैण्ड के जीत होखे वाला बा. एह जानकारी का बाद बहुते लोग सट्टा लगा रहल बा. ओने आक्टोपस बाबा के भविष्यवाणी अबही सामने नइखे आइल बाकिर उनकरो आइये जाई. तोता एगो भारतीय मूल के आदमी के ह.\nटटका खबर, बियफे, ८ जुलाई


टटका खबर, बुध, २८ मार्च २०१२ – टटका खबर\nटटका खबर, बुध, २८ मार्च २०१२\nराष्ट्रीय रक्षा अकादमी आ नौसेना अकादमी के साल २०१२ के परीक्षा अप्रेल १५ तारीख के होखी.\nउत्तर प्रदेश माध्यमिक शिक्षा परिषद के सचिव वासुदेव यादव के अब निदेशको बना दिहल गइल बा. सरकार एकर आदेश आजु जारी कर दिहलसि. अबहीं होखत इम्तिहानन का बाद हो सकेला कि उनुका के सचिव पद से मुक्त कर दिहल जाव आ ओह पद पर कवनो अधिकारी राख दिहल जाव.\nमुख्यमंत्री अखिलेश यादव आजु अपना संपति के सार्वजनिक घोषणा कर दिहलें. पहिला बेर यूपी के कवनो मुख्यमंत्री अपना संपति के जगजाहिर कइले बा. एह जानकारी में बतावल गइल बा कि उनुका लगे चार करोड़ तिरासी लाख से अधिका के संपति बावे. एह में पिछला तीन साल में उनुकर संपति घटल लउकत बा. बाकिर ई संपति के स्रोत का रहुवे से नइखे बतावल गइल.\nगोण्डा जिला के फैजाबाद राजमार्ग पर आजु एगो सड़क दुर्घटना में चार लोग मौके पर मर गइल आ दू लोग के अस्पताल ले जाए का रास्ता में मौत हो गइल.\nगाँव के विकास खातिर राज्य में लोहिया ग्राम योजना फेर शुरू कर दिहल गइल बा. बीच में मायावती सरकार में ई काम रूक गइल रहुवे.\nकाल्हु मंगल का दिने राज्य के साठ जिला के पुलिस प्रमुखन के तबादला कर दिहल गइल. एह तबादला में एक सौ सोलह गो पुलिस अधिकारी एने से ओने भेजल गइल बाड़े. पिछला कई दिन से सरकार अलग अलग विभाग में अपना हिसाब से अधिकारियन के तैनाती करे में लागल बिया.\nलखनऊ में एगो डेयरी प्लांट लगावे के फैसला भइल बा जहाँ पाँच लाख लीटर दूध के प्रोसेसिंग होखल करी. सरकार इहो फैसला कइले बिया कि डेयरी के लघु उद्योग के दरजा दे दिहल जाई.\nशिया सेंट्रल वक्फ बोर्ड कब्र में लाश दफनावे घरी मोट रकम बतौर शुल्क लिहला पर रोक लगा दिहलसि. अबहीं एक एक लाख रुपिया तकले लिहल जात बावे दफन करे से पहिले. वक्फ बोर्ड कहले बिया कि अब बस माटी आ कोयला के खरच लिहल जा सकी.\nभाकपा के इकइसवाँ महाधिवेशन आजु पटना में शुरू भइल जवना में कहल गइल कि क्षेत्रीय दल कांग्रेस आ भाजपा से अलगा रहिके काम करसु वाम दल ओह लोग के समर्थन दे पइहें. कहल गइल कि बिहार में अपहरण लूटपाट आ हत्या के घटना लगातार होखत बा आ सरकार झूठहू विकास के डंका पीटत बिया. महाधिवेशन का पहिला दिने आजु एगो रैली निकालल गइल.\nराज्य में आजु भिनुसहरा में भूकंप के झटका महसूस कइल गइल जवना के केन्द्र बिंदू नेपाल के काठमाण्डू में जमीन से चालीस किलोमीटर नीचे बतावल गइल बा. एह भूकंप से जान माल के कवनो नुकसान होखला के खबर नइखे. भोर सवा पाँच बजे का आसपास भागलपुर, किशनगंज, सहरसा, अररिया, खगड़िया, मधेपुरा, मुंगेर, समस्तीपुर आ बाँका में झटका महसूसला के खबर बा.\nअररिया के अपर जिला आ सत्र न्यायाधीश का आवास पर तैनात होमगार्ड के जवान सुरेश पासवान का मौत का मामिला में सत्र न्यायाधीश आ उनुका परिवार पर हत्या के मुकदमा दर्ज होखे का खिलाफ आजु अररिया के वकील हड़ताल पर रहले.\nगर्मी के छूट्टियन का दौरान भारी भीड़ देखत दिल्ली से दरभंगा का बीच दू अप्रेल से छब्बीस जून ले समर स्पेशल हफ्ता में दू हाली चलावल जाई. पटना सहरसा राजरानी एक्सप्रेस अब सिमरी बख्तियारपुर टीसनो पर रूकल करी.\nकई जिला में बदनाम अपराधी दीपालाल सहनी के पुलिस गिरफ्तार कर लिहलसि.\n१४ अप्रैल के बाबा साहेब डॉक्टर भीमराव अंबेडकर के जयंती का दिने सार्वजनिक छूट्टी के घोषणा केन्द्र सरकार कर दिहलसि.\nरक्षा मंत्री ए. के. एंटनी कहलन कि सरकार देश के सुरक्षा बदे हमेशा तइयार बिया आ सशस्त्र बल के हमेशा सशक्त बनवले राखे के इरादा बा. आजु ऊ राज्यसभा में बयान देत रहलें.\nकांग्रेस सगरी राजनीतिक दल आ मीडिया से निहोरा कइले बिया कि प्रधानमंत्री के लिखल थलसेनाध्यक्ष के चिट्ठी के लीक होखे जइसन मुद्दा पर कवनो टिप्पणी मत करे आ एह पर सार्वजनिक चर्चा मत करावल जाव.\nभारतीय जनता पार्टी साफ कहले बिया कि राष्ट्रीय सुरक्षा से कवनो समझौता ना कइल जा सके. ओने सपा आ जदयू के लोग सेनाध्यक्ष के बरखास्त करे के कहले बा. एह दुनु दल के लोग रक्षा मंत्री रहल बा.\nकेन्द्र सरकार आखिरकार पंजाब के मुख्यमंत्री रहल बेअंत सिंह के हत्यारा बलवंत सिंह रज्जोआणा के फाँसी टार दिहलसि. कहलसि कि शिरोमणी गुरूद्वारा प्रबंधक समिति राष्ट्रपति से दया के अरजी लगवले बिया जवना पर विचार करे खातिर एह फाँसी पर रोक लगावल जात बा. एह फाँसी के विरोध में आजु पंजाब में बंद रहल जवना चलते जनजीवन पर असर पड़ल.\nकश्मीर घाटी के कुपवाड़ा में सेना आ पुलिस के संयुक्त अभियान में पांच गो आतंकवादी मारल गइले. ई लश्कर-ए-तयैबा के आतंकवादी रहले.\nदिल्ली पुलिस इंडियन मुजाहिद्दीन के एगो संदिग्ध आतंकवादी के विस्फोटक आ डिटोनेटर का साथे गिरफ्तार कर लिहलसि. ओकरा के एह संगठन के सरगना यासिन भटकल के सहयोगी बतावल जात बा.\nरूस के राष्ट्रपति दिमित्री मेदवेदेव के जवाहरलाल नेहरू विश्वविदयालय आजु डाक्टरेट क मानद उपाधि दिहलसि.\nयूरोपीय संघ उत्तर कोरिया से आपन रॉकेट परीक्षण योजना छोड़े के कहले बा.\nलीबिया के शहर सबाह में भइल झड़पन में नाहियो त पचास लोग के जान जाये के खबर बा.\nभारत के महेश भूपति आ रोहन बोपन्ना के जोड़ी फ्‌लोरिडा में मयामी ओपन टेनिस टूर्नामेंट के पुरूष डबल्स के सेमीफाइनल में पहुंच गइल बा.\nबीसीसीआई आजु क्रिकेट खिलाड़ी राहुल द्रविड़ के सम्मान में एगो समारोह आयोजित कइलसि जवना में सगरी सीनियर खिलाड़ी मौजूद रहलें बाकिर सचिन तेंदुलकर एह में ना अइलन. बतावल जात बा कि ऊ विदेश चल गइल बाड़े. अपना धन्यवाद भाषण में द्रविड़ो तेंदुलकर के नाम ना लिहले.\nकप्तान महेन्द्र सिंह धोनी के नेतृत्व में भारतीय क्रिकेट टीम बीसबीसा मैच खेले खातिर आजु दक्खिन अफ्रीका रवाना हो गइल.\nनई दिल्ली में काल्हु ब्रिक्स के शिखर सम्मेलन में ब्राजील, रूस, भारत, चीन आ दक्खिन अफ्रीका के नेता साझा चुनौतियन से निपटे खातिर संयुक्त उपाय पर चरचा करीहें. एह सम्मेलन में कुछ समझौतन पर दस्तखतो होखे के उमेद बा.\nवित्त मंत्री प्रणब मुखर्जी कहलन कि बिना ब्रांड वाला गहना पर से उत्पाद शुल्क वापिस लेबे पर विचार कइल जाई. एह मुद्दा पर देश भर के सर्राफा व्यवसायी हड़ताल पर बाड़े.\nमुंबई शेयर बाजार में आजु फेर गिरावट रहल आ सेंसेक्स १३६ अंक गिरके बंद भइल. रुपया आजु डालर का मुकाबले ९ पइसा अउरी कमजोर पड़ गइल.\nवाणिज्य मंत्री आनंद शर्मा ब्रिक्स व्यापार फोरम के उद्घाटन सत्र के संबोधित कइलन.कहलन कि ब्रिक्स देशन में आपसी आर्थिक भागेदारी के अउरी व्यापक आ मजगर बनवला के जरूरत बावे.\nचीन के वाणिज्यमंत्री चेन डेमिंग कहलन कि चीन के एह साल साढे सात फीसदी विकास दर के उमेद बावे. रूस के वित्तमंत्री एलवीरा नबीयुलीना के कहना रहल कि रूस के विकास दर चार दशमलव तीन फीसदी रही. दक्खिन अफ्रीका आपन विकास दर पांच दशमलव पांच फीसदी बतवलसि.\nप्रवासी भारतीय अब देश में आपन निवेश बढ़ावल शुरू कर दिहले बाड़न.


संसद में काम ना होखे देबे के विपक्षी जिद – टटका खबर\nJul 21, 2021 एकदिना मैच, कोरोना, क्रिकेट, जीत के रिकार्ड, नरेन्द्र मोदी, मोतिहारी, सारण\n(टटका खबर, बुध, आषाढ़ अँजोरिया द्वादशी, 2078 विक्रमी)\nसंसद में काम ना होखे देबे वाला विपक्षी जिद का दौरान प्रधानमंत्री नरेंद्र मोदी काल्हु मंगल का दिने कोविड-19 के मौजूदा हालात पर एगो सर्वदलीय बइठक कइलन जवना में कांग्रेस, माकपा, राजद, शिअद, आआपा वगैरह कुछ गोल शामिल ना भइलें. हालांकि बइठक में राकांपा, द्रमुक, बीजू जनता दल, शिव सेना, वाईएसआर कांग्रेस, लोजपा, जदयू, जद(से), तेलंगाना राष्ट्र समिति, तमकल मनीला कांग्रेस, बसपा वगैरह अधिकतर गोल शामिल भइलें. राज्यसभा में सदन के नेता पीयूष गोयल, केंद्रीय स्वास्थ्य आ परिवार कल्याण मंत्री मनसुख मंडाविया एह बइठक में उपस्थित रहलें.\nकांग्रेस के बुझात नइखे कि पंजाब कांग्रेस के विवाद कइसे हलभल होखे. कैप्टेन सिद्धू से आ सिद्धू कैप्टेन से भेंट-बात करे ला तइयार नइखन त गोल चली कइसे. दुनु ओर से कहल जात बा कि सामने वाला पहिले माफी माँगो तब ओकरा से बतिआएब.\nबीसीसीआई क्रिकेट टीम काल्हु श्रीलंका से खेलल आपन दुसरको एकदिना मैच शानदार तरीका से जीत लिहलसि. पचास ओवर में श्रीलंका टीम के नौ विकेट का नुकसान पर बनावल 275 रन का जबाब में बीसीसीआई टीम पाँच गेंद बाकी रहते 49.1 ओवर का खेल में सात विकेट का नुकसान पर 277 रन बनाके मैच तीन विकेट से जीत लिहलसि. एकरा साथही बीसीसीआई टीम सीरिजो जीत लिहलसि. बीसीसीआई टीम 93 बेर श्रीलंका टीम के हरावे के रिकार्डो बना लिहलसि एह जीत का साथे. दुनिया के कवनो टीम दोसरा कवनो टीम के अतना बेर नइखे हरवले.\nशेयर बाजार में आइल गिरावट के दौर काल्हुओ जारी रहल. दुनिया के शेयर बाजारन में आइल गिरावट काल्हु उपर चढ़ल बाकिर बकरीद का चलते बंद देश के बाजार एकर कवनो फायदा ना उढआ पइहें. काल्हु वायदा बाजार के साप्ताहिक निपटानो के दिन रही.\nसारण जिला के सहाजितपुर इलाका के रामनगर में गाँव में सोमार का राति एगो औरत अपना मरद के कुदारी से काट के मुआ दिहलसि. बाद में गाँव वाले ओकरा के पकड़ि के पुलिस के हवाले कर दिहलें. कोलकाता में चाय बेचे वाला ओकर मरद ओहि दिने आइल रहुवे.\nसारणे जिला के एकमा इलाका के तिलकार गांव में मंगल का दिने जमीन का झगड़ा में पंचायत का दौराने गोली चला के सेना के एगो जवान के खून क दीहल गइल, दू जने घवाहिलो हो गइलें एह फायरिंग में.\nमोतिहारी जिला के हरसिद्धि इलाका के चड़रहिया के तीन गो चचेरा भाई बाढ़ में डूबल चँवर में डूबला से मर गइलें.


डबिंग करत रोआइन हो गइल पवन सिंह के आँखि – Anjoria\nडबिंग करत रोआइन हो गइल पवन सिंह के आँखि\nअभिनय अइसन होखे जवन दिल में उतरि जाव. कुछ अइसने भइल सिनेमा भोजपुरी के सुपर स्टार पवन सिंह का साथ. अपना एगो फिलिम के डबिंग करत खुद उनुकरे आँखि में लोर भर गइल. आ उनुकर डबिंग से निर्देशक आ डबिंग करावत साउंड इंजीनियर वाह वाह कर उठले.\nई घटना भइल मुंबई के आडियो लैब में फिल्म “लावारिस” के डबिंग का दरमियान. दू गो सीन के डबिंग का बाद एगो सीन में पवन सिंह के अपना मालिक के भूमिका करत गजेन्द्र चौहान के मरत देखे के रहल. सीन अतना मर्मस्पर्शी रहुवे आ ओह संवाद में अतना करुणा रहल कि डबिंग करत पवन सिंह अपना पर काबू ना राख पवलन आ तब कुछ देर ला डबिंग रोक देबे के पड़ल.\nबाद बदले आ माहौल सम्हारे खातिर निर्देशक देव पाण्डेय तब ओह सीन के शूटिंग के बात उठा दिहलन. बतवलन कि सीन हैदराबाद में एक टेक में भइल रहुवे. पवन सिंह के तारीफ करत कहलन कि पवन में गजब के अभिनय क्षमता बा तबहिये त भोजपुरी संगीत आ अभिनय दुनु में पवन सिंह के डंका बाजत बा.\nबहरहाल, पवन सिंह के जोरदार अभिनय से सजल “लावारिस” जल्दिये प्रदर्शित होखे वाली बा.\n‘कालिया’ बन जहानाबादो में रंगबाजी देखवलन हैदर काज़मी\n‘‘बिदेसिया’’ के म्युजिक लाँच\nOne thought on “डबिंग करत रोआइन हो गइल पवन सिंह के आँखि”\nDinesh Maurya Dinu कहते हैं:\nमार्च 17, 2012 को 8:28 पूर्वाह्न पर\nBahut khoob pawan bhaiyaa…\ntohar taarif jatanaaa v kare otanaa hee kam baa…..thank u bhaiya pawan


टटका खबर, मंगल, वैशाख अँजोरिया चतुर्दशी, 2078 विक्रमी – टटका खबर\nMay 25, 2021 इजरायल, कांग्रेसी टुलकिट, कुशिनगर, गोपालगंज, गोरखपुर, चक्रवात यास, जौनपुर, ट्वीटर, देवरिया, बस्ती, वाराणसी, सारण, सोनभद्र\nचक्रवात यास से निपटे का काम में राष्ट्रीय आपदा मोचन बल के नाहिय त एक सौ टुकड़ी तूफान से प्रभावित होखे वाला पाँच गो राज्यन आ एगो केन्द्र शासित क्षेत्र में तैनात क दीहल गइल बा. उड़ीसा, पश्चिम बंगाल, आन्ध्र प्रदेश, तमिलनाडु, झारखण्ड, आ अंडमान निकोबार द्वीप समूह एह तूफान से प्रभावित होखे के अनेसा बा. यास चक्रवात काल्ह बुध के एह इलाकन में घुसे वाला बा. सबले बेसी नुकसान उड़ीसा आ पश्चिम बंगाल में होखे के अनेसा देखत एह दुनु राज्यन में सबले अधिका टुकड़ी लगावल गइल बाड़ी सँ.\nबाकिर पश्चिम बंगाल के मुख्यमंत्री ममता बनर्जी के कहना बा कि केन्द्र बंगाल पर कम ध्यान दे रहल बा. उनुका राज्य खातिर महज 400 करोड़ रुपिया अगवाह देबे के कहल गइल बा जबकि उड़ीसा आ आंध्र प्रदेश के छह छह सौ करोड़ रुपिया दीहल जा रहल बा. जान जाईं कि एह तीनो राज्यन में गैर भाजपा सरकार बाडी सँ.\nकांग्रेसी टुलकिट मामिला के जाँच करत दिल्ली पुलिस के स्पेशल सेल के टीम काल्हु सोमार का साँझे सोशल मीडिया प्लेटफार्म ट्वीटर के दिल्ली आ गुरुग्राम कार्यालयन पर चहुँपल त हल्ला मच गइल कि पुलिस ट्वीटर पर छापा मरले बिया. जबकि पुलिस टीम आपन नोटिस देबे से पहिले जानल चाहत रहली सँ कि केकरा के ई नोटिस दीहल जाव जे ट्वीटर इंडिया में एह काम ला सही रही. जान जाईं कि ट्वीटर कुछ ट्वीटन के मेनिपिलेटेड मीडिया बता के जाहिर कइले बावे कि ओकरा मालूम बा कि कांग्रेस के असली टुलकिट आ एह ट्वीटन में देखावल जात कांग्रेसी टूलकिटन में फरक बा. दिल्ली पुलिस ट्वीटर से ईहे जानल चाहल बिया कि ऊ ओह सबूतन के पेश करे जवना आधार पर ऊ दुनु टुलकिटन में अँतर देखलसि. अमेरिका के राष्ट्रपति रहल ट्रंप पर आजीवन प्रतिबंध लगावे वाला एह सोशल मीडिया प्लेटफार्मन के अपना ताकत के गुमान हो गइल बा आ ई सब अब भारत के राजनीति के प्रभआवित करे का कोशिश में भाजपा समर्थकन पर तरह तरह के रोक लगावत बाड़ी सँ.\nभारत आ इजरायल का बीच काल्हु कृषि क्षेत्र में साझेदारी के समझौतन पर दस्तखत भइल. एकर जानकारी देत केन्द्रीय कृषि मंत्री नरेन्द्र सिंह तामर कहलें कि एह साझेदारी से देश के किसानन आ किसानी के फायदा होखी.\nगोरखपुर जिला के पीपीगंज इलाका में गगटा का नियरा बगहीभारी गाँव के एगो मेहरारु अपना दू गो बेटियन समेत रोहिणी नदी में कूद के जान दिहलसि. दूनू बेटियनो के मौत हो गइल. पुलिस तहकीकात करत बिया.\nदेवरिया सदर कोतवाली इलाका में एगो शापिंग माल के प्रशासन सीज क दिहलसि. एह शापिंग माल पर कोरोना निर्देश ना माने के आरोप बा. शटर गिरल रहला का बावजूद भीतर गाहकन के रेला खरीददारी में लागल रहुवे.\nसारण जिला के मशरक इलाका में बहरौली गाँव का लगे एगो वाहन से अंग्रेजी शराब के बड़हन खेप बरामद करत पुलिस.\nगोपालगंज जिला के कटेया इलाका के जमुनहा बाजार में एगो बिल्डिंग मटेरियल के दुकान पर बइठल एगो शिक्षक के कुछ अपराधी गोली मार के भाग निकललें. शिक्षक के मौत हो गइल.\nवाराणसी के जैतपुरा इलाका में भरौटी के रहे वाला एगो सब्जी बेचे वाला के चाकू घोंप के जान ले लीहल गइल. हत्या के आरोप ओकरा पड़ोसी पर लगावल जात बा.\nजौनपुर जिला के लाइन बाजार इलाका में सीहीपुर रेल क्रासिंग का लगे एगो बाइक के एगो ट्रक धक्का मार दिहलसि जवना चलते बाइक सवार सिकरारा इलाका के अलीशाहपुर गाँव के रहे वाला एगो आदमी आ पीछे बइठल ओकरा पतोहु के मौत हो गइल. संजोग से गोदी में बइठल तीन बरीस के बच्ची बाच गइल. ट्रक हादसा करत भाग निकलल.\nसोनभद्र के चोपन इलाका में कवनो वाहन से लागल धक्का से मझौली गाँव के एगो बाइक सवार नवही के मौत हो गइल. हादसा वाराणसी शक्तिनगर सड़क पर कोटा गाँव का नियरा भइल.\nबस्ती जिला के सोनहा इलाका के जोगिया टोला वाहिद चक के एगो औरत के दहेज खातिर जरा के मार देबे के केस दर्ज करवले बाड़ें ओकरा नइहर के लोग.\nकुशीनगर जाला के हाटा नगर पालिका के लोहिया नगर के रामपुर महारथ में एगो जर्जर मकान के दीवाल गिर गइल आ ओकरा मलवा में दबइला से एगो औरत के मौत हो गइल आ तीन जने गभीराह घवाहिल हो गइलें.


Bhojpuri गीत-संगीत के डीप-सैनिटाइजेशन के जरुरत बा, पढ़ीं आखिर काहें… – सच्चा दोस्त न्यूज़\nBhojpuri गीत-संगीत के डीप-सैनिटाइजेशन के जरुरत बा, पढ़ीं आखिर काहें…\nकंटेन्ट दू तरह के होला, क्लास कंटेन्ट अउरी मास कंटेन्ट. भोजपुरी गीत-संगीत के कंटेन्ट के बात कइल जाव त ओकर इतिहास बड़ा समृद्ध बा. भोजपुरी के लोकगीत त पूछीं मत, जीवन के हर पड़ाव खातिर गीतन के एगो जौनर बा, गीतमाला बा. भोजपुरी फिल्म संगीत भी बड़ा सुंदर अउरी सदाबहार रहल बा. रफी साहब, लता मंगेशकर, मन्ना डे, किशोर कुमार अपना चरम लोकप्रियता के टाइम पर भोजपुरी में गीत गवले बाड़न, मजरूह सुल्तानपुरी, शैलेन्द्र आ अंजान जइसन गीतकार गीत लिखले बाड़न जवना के परिणाम ई भइल बा कि उ सब गीत क्लास आ मास दुनों में पॉपुलर हो गइल बा. साँच पूछीं त ओह बेरा क्लास अउरी मास के कवनो अंतर ना रहे. ई अंतर त आधुनिक भोजपुरी सिनेमा के टाइम से आइल बा, जब भोजपुरी एल्बम के बथता आ करकता स्टार लोग सिनेमा में सिफ्ट भइल.\nभोजपुरी में अब कमाल गाना के जगह बवाल गाना के बोलबाला बा, एही से समय-समय पर एह गीतन के लेके बवाल भी उठत रहल बा आ सवाल भी. अब एह बवाल गीतन के लोग चाव सुनsता, व्यूज बढ़ावता त अइसन गीतन के प्रोडक्शन त बढ़बे करी. पिछला एकाध साल से त ई भइल बा कि अइसन गीतन के वीडियो बड़ा चकमक-चकमक करsता, सुन्नर अउरी फिट हिरोइन के खोज-खोज के उतारल जाता. सेट रिच भइल बा. प्रोडक्शन कास्ट बढ़ल बा बाकिर गीतकार आ गायक उहे बाड़े माने गानवा उहे कुल्ह बा. रउरा कह सकेनी कि सियरा बा उहे, पोंछिया रंगवले बा.\nआईं, अब कुछ बवाल गाना पर बात कइल जाय. पहिला गाना ए घरी जवन ट्रेंड में बा ऊ बा खेसारी लाल के बंगलिनिया. ई गाना में ढेर दिन बाद पाखी हेगड़े स्क्रीन पर लउकल बाड़ी. पाखी के निरहुआ के साथे बड़ा हिट जोड़ी रहे लेकिन अब आम्रपाली दुबे के साथे बा. ई गाना खेसारी के साथे अंतरा सिंह प्रियंका गवले बाड़ी. गाना में पाखी हेगड़े के नृत्य आ भाव देख के बुझा जाता कि अनुभवी अभिनेत्री के स्क्रीन पर अलगे असर होला. गाना के बोल में कुछ खास नइखे. बिहार में बोलल जाये वाला एगो पुरान लोकोक्ति बा कि ‘बंगालिन के करिया जादू आवेला आ जे भी बंगाल में जाला, ओकनी के मति मार लेली सन. ओही के आधार लेके लिखल गइल बा. बाकिर गाना के अंतरा आ फिल्मांकन भौंडा बा.\nएगो गाना जवन अपना हुक म्यूजिक के चलते बड़ा हिट हो रहल बा, उ बा नदिया के बीचे जइसे नइया डोले, ओइसे मोर सइयां डोले हे… इ गाना शिल्पी राज गवले बाड़ी. उनके कुछ गाना हिट भइल बा. उनका में गायकी के कवनो विशेष प्रतिभा त नइखे बुझात बाकिर उनके लगे हस्की वॉयस बा. अइसन आवाज में एगो भारीपन होला, खरखराहट होला, जवन एकरा के अलग बनवेला. रउआ राजस्थानी फोक गायकन में ई खूब मिली. अइसने आवाज गायिका अंतरा सिंह प्रियंका के भी बा. गाना में अश्लील शब्दन के प्रयोग त नइखे भइल बाकिर ठीक ठाक मुखड़ा वाला गाना के अंतरा दुनू एके बात कहत बा. बात कवनो खास नइखे त ओकरा के कहलो हम उचित नइखी बूझत. अगर एह गाना पर अउरी काम होइत त शायद ई बोल के मामला में भी अच्छा बन जाइत बाकिर जाये द ए चनेसर…गीत लिखल दाल-भात के कवर त ह ना कि चट से सननीं आ सट से घोंट लेहनी. एह गाना के लगभग 55 करोड़ व्यूज मिलल बा.नीलकमल सिंह के एगो गाना पिछला कई महिना से सुनल जा रहल बा. गाना बा, ‘जहिया से गइल बाड़s गोदी में खेला के, लइका तहरे के पापा कहsता…’. ई गाना यूट्यूब पर लगभिग 18 करोड़ बार सुनल जा चुकल बा. गाना के बोल त इहे कहत बा कि आशिक जबसे अपना पूर्व प्रेमिका के लइका के खेला के गइल बा तबसे उ ओकरे के पापा कह रहल बा, अपना असली बाप के चाचा कह रहल बा. चनेसर, ई त मुहावरा बदल गइल बा. पहिले लोग कही कि तोहार पूर्व प्रेमिका के बेटा जरूर तोहरा के मामा कही. आजकल त मामा से सीधे प्रमोशन पापा पर हो गइल.\nहई लीं, अगिला गाना में त पति अपना मेहरारू से पूछिए देहले बा कि तू कवनो गलती त नइखू नू कइले. एतना ना लइका दोसरा के पापा कहि देहले बा आ एतना ना ‘पियवा से पहिले हमार रहलू’ बाज चुकल बा कि पति के शक होइए गइल. लगभग 28 करोड़ से अधिका बार सुनल जा चुकल गाना ‘कुँवारे में गंगा नहइले बानी’ में जब पति अपना पत्नी के शादी से पहिले के गलतियन के बारे में पूछsता त उ सफाई देत बिया कि गलती त हमरा से भइल बा बाकिर गंगा जी नहा लेहले बानी, माने हमार सब पाप धोआ गइल समझीं. ई गाना शिल्पी राज अउरी अंकुश राजा गवले बा लोग.\nअश्लील गावे-बजावे वाला टीम दिन-रात एही ढंग के कंटेंट सोचता. उ अपना टीम के साथे बइठ के अइसने अश्लील आ फालतू गीतन के कंपटीशन करता. फलाना जादो जी वाला गइलन ह, हम बबुआन वाला गायेम. फलाना लहंगा में लटपट गइलन ह त हम लहंगा में खटपट गायेम. टीम में आपस में गॉसिप भी अइसने होता. एह दूसरा के नीचे दिखावे वाला गॉसिप. एह दूसरा के इज्जत उतारे वाला गॉसिप. पीठ पीछे त एतना गंदा बतकही आ रियाज होता कि पूछीं मत. गायक नीलकमल अभिनेत्री अक्षरा सिंह के लेके एतना ना घटिया आ आपतिजनक गीत गवले बाड़े जवन आज भोजपुरी सिनेमा के शर्मसार करत बा. नीलकमल अपना टीम के साथे बइठ के जवन घटिया गॉसिप कइले बाड़न, जवन शर्मनाक गाना गवले बाड़न ओकर ऑडियो लीक हो गइल बा आ तबे से बवाल मचल बा. अक्षरा उनकर मुँहतोड़ जबाब देले बाड़ी. बाकिर सवाल ई बा कि घटिया सोच के ई सिलसिला कब रुकी ?\nभोजपुरी में अइसन शर्मसार करे वाला बवाल गाना के लिस्ट त लमहर बा आ रोज कुछु ना कुछु बवाल मचावते बा लोग भोजपुरिया गीत-संगीत के कर्णधार लोग. बाकिर ई बवाल अइसन बा कि एकरा पर सवाल उठत रहल बा आ उठत रहे के चाहीं. लोगन के हो हल्ला मचावल ही ह आ चहूओर आलोचना ही ह कि भोजपुरी में धीरे-धीरे वीडियो गुणवत्ता बढ़ावे आ अश्लील शब्दन से बाज आवे के आदत धराये लागल बा. बाकिर अभी डीप-सैनिटाइजेशन के गरज बा तबे अश्लीलता अउरी अभद्रता के कोरोना भागी आ फेर उहे समय आई जब भोजपुरी के गीत-संगीत में मास अउरी क्लास के कवनो भेद ना रही. सगरी गाना क्लास बनी आ सगरी गाना मास सुनी. ( लेखक भोजपुरी साहित्य और सिनेमा के जानकार हैं. )\nTagged in bhojpuri songs, khesari lal yadav, Kishor Kumar, Kishor Kumar Bhojpuri Song, Lata Mangeshkar Bhojpuri Song, Majruh sultanpuri, Md Rafi Bhojpuri Song, pawan singh\nPrevWTC फाइनल से पहले भारत की नंबर 1 टेस्ट रैंकिंग को खतरा, इंग्लैंड की हार बढ़ाएगी ‘टेंशन’\nNextविराट के फ्लॉप होने पर कौन सा बल्लेबाज उठाता है जीत की जिम्मेदारी, पूर्व सेलेक्टर ने किया खुलासा


बरखा में रिंकू-विराज के नचवलन निहाल सिंह – Anjoria\nभोजपुरी सिनेमा के मशहूर नृत्य निर्देशक आ फिल्मकार निहाल सिंह पिछला दिने वर्मा फिल्म्स एंटरटेनमेन्ट के बैनर तले बनत फिलिम ‘ई कईसन प्रथा’ ला एगो रोमांटिक युगल गीत के फिल्म सिटी के सुरम्य इलाका में असली बरखा में रिंकू घोष आ विराज भट्ट पर फिलिमवलें. निर्माता दिलीप वर्मा के एह फिलिम ला एह रोमांटिक गीत के प्रयोगवादी गीतकार रुस्तम घायल लिखले आ संगीतकार रहलें एन.के. नंदन. गीत के बोल रहे\n‘सुन तोरी बोलिया, लजाले रे कोइलिया\nबदरी में डूब मरे चांद,\nअगिया लगावेले बाली रे उमरिया\nमारऽ जब नैना के बान\nए चिरई तोहरे में बसेला परान।\nए चिरई तोहरे में बसेला परान।’\nढेर दिन बाद कवनो फिलिम का सेट पर लागल कि हमनी का कवो भोजपुरी दृश्य देखत बानी. बुझाता कि ‘बैरी कंगना’ क दौर वापिस ले अइहें निहाल सिंह. लेकिन, निहाल के चेहरा पर उहे मुस्कुराहट, उहे शांति, उहे सरलता. अइसन कि कवनो नया आदमी देखे त निहाले सिंह से पूछ बइठे कि एकर निर्देशक के ह? निहाल सिंह से जब पूछाइल कि एह बीच ऊ कहाँ रहलन त जवाब मिलल कि ढंग क कवनो निर्मते ना मिलत रहुवे. अब कुछउ त हम बनाएब ना. गोपी किशन क शिष्य कुछउ कइसे बना पाइत.\nरिंकू-विराज का रोमांस\nएह फिलिम के नायिका बाड़ी भोजपुरी सिनेमा के सबले अधिका सकारल अभिनेत्री रिंकू घोष. उनकर किरदार ज़मींदार के बेटी क बा. ओही कन्या का संगे विराज भट्ट आजु बरखा में भीजत धमा चौकड़ी करत बा जेकरा सोझा कबो खड़ा होखे के हिम्मत ना रहे. नजर से नजर मिलावे के हिम्मत ना करे वाला से अपना दिल के हाल बयान करत रहली रिंकू रानी.\nरिंकू वइसहूं बढ़िया नाचेली आ निहाल के निर्देशन में ई नाच अउर निखर-निखर गइल रहे. कमल जस चेहरा पर बरखा के बूनी ! अहा! रिंकू पर … जलजला ले आवे का तइयारी में रहल. विराज के मर्दानगीओ भींजल बिलाई जस रिंकू के खुशामद में उछलत रहुवे. ‘‘दुश्मनी’’ के हिट दोस्ती का बाद दुनु जने के ई पहिला मौजूदगी रहल.\nनिहाल सिंह ‘‘ई कईसन प्रथा’’ फिलिम से ज़रूर जता दिहलन कि बढ़िया फिलिम दौर में खोजाली सँ, बस बनाएवाला चाहीं. आ भरम में मत रहीं, अइसनका फिलिम चलबो खूब करेली सँ. निहाल सिंह सही मायने में भोजपुरी संस्कृति से जुड़ल निर्देशक हउवें. ऊ प्रतिभावान लोग के परखबो कइले बाड़न आ मौको खूब दिहले बाड़न. प्रकाश झा, आ मनोज वाजपेयी के इलाका से आइल रुस्तम घायल जब गीतकार क रूप में भाग्य आजमावे अइलन आ निहाल सिंह के आपन गीत सुनवलन तबहिए निहाल सिंह कहलन कि, तोहरा में कुछ नया बात बा आ घायल के गीत ले के उनुका के स्वस्थो बना दिहलन. रुस्तम के चार गो गीत बा ‘‘ई कईसन प्रथा’’ में. बाकीओ गीत बढ़िया बाड़ी सँ आ ओकनी के आतिश जौनपुरी लिखले बाड़न.\nकुल मिला के कहीं त निहाल सिंह भोजपुरी सिनेमा के दामन पर लागल फूहड़ता के दाग धोए में लागल बाड़न आ एह कोशिश के खूबसूरती से कैमरा में उतारत बाड़न अशोक चक्रवर्ती. ई फिलिम पूर्वोत्तर भारत के एगो पुरान प्रथा का खिलाफ अलख जगावत बिया जवन औरतन के अस्मत के तमाशा सार्वजनिक रूप बनावत आइल बा.


बिहार के बड़की नदी सभ में उफान आ गइल बा – टटका खबर\nबिहार के बड़की नदी सभ में उफान आ गइल बा\nपटना, 19 अगस्त (आईएएनएस). बिहार के सगरी बड़की नदियन में फेर से उफान आ गइल बा. कुछ खतरा के निशान से ऊपर बहत बाड़ी सँ जवना चलते कई इलाकन में बाढ़ आ गइल बा. पांच गो जिला में राहत आ बचाव दल तैनात कर दिहल गइल बा.\nपटना स्थित बाढ़ नियंत्रण कक्ष के अनुसार राज्य के कई बड़की नदी खतरा के निशान से ऊपर बहत बाड़ी सँ. गंडक नदी पर बनल वाल्मीकी बैराज से साँझ चार बजे 1,90,600 क्यूसेक पानी छोड़ल गइल आ कोसी नदी पर बनल वीरपुर बैराज से दुपहरिया में 1,51,800 क्यूसेक पानी छोड़ल गइल रहे. एह चलते नदियन के जलस्तर अउरी उफनाये के अनेसा बा.\nएगो अउरी अधिकारी बतावत बाड़े कि बागमती नदी बेनीबाद में, बूढ़ी गंडक खगड़िया में अउर कमला बलान झंझारपुर में खतरे का निशान के ऊपर बहत बाड़ी सँ जबकि गंगा पटना के गांधीघाट आ पुनपुन नदी श्रीपालपुर में खतरे के निशान पार कर गइल बाड़ी सँ.\nओने, भागलपुर, मुंगेर, गोपालगंज, मुजफ्फरपुर, सहरसा, मधेपुरा, सुपौल आ खगड़िया जिला के कई इलाकन में बाढ़ के पानी घुस गइल बा. भागलपुर के करीब 50 गांव में बाढ़ के पानी घुसल बा जबकि सुपौल जिला के त्रिवेणीगंज प्रखंड के शहरी इलाको में घुसल बा. कई इलाकन में खेत में लागल फसल डूब गइल बा.\nराहत आ बचाव दल के सुपौल, सहरसा, खगड़िया, मधेपुरा अउर गोपालगंज में तैनात कर दिहल गइल बा.\nउत्तर प्रदेश में फिल्म आरक्षण पर से प्रतिबन्ध…\n19 अगस्त, शुक के खबर पर एक नजर